Covid-19: Bolehkah kerajaan diheret ke mahkamah?

Peningkatan mendadak kes jangkitan Covid-19 pada kebelakangan ini amat memeranjatkan.Kelmarin, angka yang dicatatkan adalah sebanyak 432 kes dan semalam ia meningkat menjadi 691 kes.Keseluruhan rakyat menyuarakan kebimbangan dan kritikan pedas terhadap pihak kerajaan yang dilihat tidak berkeupayaan untuk menjalankan tanggungjawabnya dalam membendung penyebaran wabak berbahaya ini.Tulisan ini bertujuan untuk melihat dan mengenal pasti apakah punca-punca peningkatan kes secara mendadak itu dan apakah remedi undang-undang yang tersedia kepada rakyat untuk membawa tindakan undang-undang terhadap kerajaan.Gelombang pertama pandemik Covid-19 melanda negara pada 24 Januari hingga 13 Februari lalu dan sepanjang tempoh itu sebanyaak 22 kes dicatatkan. Tiada kes direkodkan antara 14 hingga 27 Februari.Namun ketika tempoh itu, keupayaan kerajaan Pakatan Harapan dalam membendung pandemik ini tidak dapat dinilai dengan adil kerana mereka mempunyai tempoh yang singkat selepas tumbang pada 24 Februari yang lalu.Bermula saat itu, negara dilanda krisis politik yang mengakibatkan jatuhnya kerajaan PH.Selepas itu, pada tanggal 1 Mac, Muhyiddin Yasin dilantik sebagai Perdana Menteri ke-8 bagi menggantikan Dr Mahathir Mohamad dan kemudiannya membentuk kerajaan baru.Dr Adham Baba kemudiannya dilantik menjadi menteri kesihatan yang baru. Untuk rekod, dari 27 Februari hingga 18 Mac sebanyak sebanyak 768 kes Covid-19 dicatatkan.Melalui penguatkuasaan Perintah Kawalan Pergerakan (PKP), Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP), kerajaan pimpinan Muhyiddin dilihat mampu membendung penularan wabak Covid-19.Namun, selepas 31 Ogos hinggalah ke hari ini, ia menarik perhatian rakyat kerana berlaku peningkatan kes yang ketara.Kami melihat kembali pola penularan wabak Covid-19 ini ke Sabah. Pada 29 Julai lalu, bekas ketua menteri Musa Aman mengumumkan beliau mempunyai sokongan majoriti untuk membentuk kerajaan baru Sabah.Selang sehari kemudian pada 30 Julai, Yang di-Pertua Negeri Sabah telah berkenan untuk membubarkan Dewan Undangan Negeri (DUN) Sabah.Suruhanjaya Pilihan Raya (SPR) mengumumkan bahawa Pilihan Raya Negeri (PRN) Sabah akan diadakan pada 26 September dan hari penamaan calon adalah pada 12 September manakala tempoh berkempen dibenarkan sehingga jam 11.59 malam 25 September.Ahli-ahli politik dari serata negara termasuk perdana menteri, menteri-menteri dan timbalan menteri serta exco-exco negeri telah terbang ke Sabah untuk berkempen.PRN Sabah terpaksa diadakan selepas berlaku cubaan mengambil alih kuasa sah pilihan rakyat daripada kerajaan Warisan.Ini jelas apabila Musa menamakan menteri dalam negeri dan seorang setiausaha politik kepada perdana menteri yang terlibat berjumpa dengan Yang di-Pertua Negeri Sabah.Peningkatan kes secara mendadak dilihat berlaku bermula dari tempoh pembubaran DUN Sabah sehingga kini.Ini antara lainnya disebabkan oleh menteri-menteri dan ahli-ahli politik yang berkunjung ke Sabah tidak mematuhi prosedur operasi standard (SOP) yang ditetapkan.Walaupun Sabah adalah “kawasan merah”, mereka ketika berkempen tidak mematuhi SOP yang ditetapkan.Sedikit sebanyak perkara ini diakui sendiri oleh Muhyiddin di dalam perutusannya semalam.Apa yang lebih memeranjatkan selepas mereka pulang ke semenanjung, ada dalam kalangan mereka tidak menjalani kuarantin selama 14 hari.Mereka masih bebas bergerak menjalankan tugas seperti biasa demi menjadi “kerajaan popular” di mata rakyat.Menteri Kanan (Keselamatan) Ismail Sabri Yaakob baru-baru ini berkata, kes positif dari Sabah tidak hanya melibatkan ahli politik sahaja bahkan orang awam juga.Menteri kesihatan sebelum itu dilapor berkata peningkatan kes adalah disebabkan oleh kealpaan rakyat dalam mematuhi SOP.Pada 12 September, Ismail Sabri memberitahu individu yang pulang dari Sabah tidak diwajibkan kuarantin di rumah.Beliau yang dipetik menerusi akaun Facebook bertarikh 29 September berkata, setiap individu perlu menjalani kuarantin di rumah sehingga mendapat keputusan.Ramai yang tertanya-tanya kenapa bukan 14 hari? Rentas negeri kita benarkan.Mengambil contoh Kedah, selepas berlaku peningkatan kes mendadak, kita tidak kuarantin pun mereka, namun, sebaliknya berlaku buat mereka yang pulang dari Sabah yang perlu menjalani ujian Covid-19 disebabkan kes meningkat.Jika negatif, mereka dibebaskan daripada kuarantin dan perlu diingat bukan keseluruhan Sabah adalah zon merah.Walaupun selepas ujian Covid-19 menunjukkan keputusan negatif, sepatutnya kawalan kendiri perlu dilakukan dan sentiasa mematuhi SOP yang ditetapkan pihak KKM.Kecuaian oleh pihak kerajaan dalam menangani penyebaran wabak berbahaya ini hingga menyebakan kesusahan dan kerugian kepada rakyat, maka rakyat mempunyai hak untuk mengambil tindakan terhadap kerajaan di mahkamah.Sama ada tindakan undang-undang tersebut akan dibenarkan oleh mahkamah atau tidak, ia adalah isu lain.Sebagai contoh, di dalam kes Kerajaan Malaysia & Ors lwn Lay Kee Tee & Ors [2009] 1 MLJ 1, kesemua 184 plaintif adalah sama ada orang yang mengalami penyakit akibat daripada Japanese Encephalitis /virus Nipah atau tanggungan orang yang mati akibat daripada JE/virus nipah atau pemilik ladang khinzir yang terjejas akibat daripada JE/virus Nipah.Bimbang mengenai virus tersebut, plaintif-plaintif yang terlibat meminta kerajaan persekutuan dan kerajaan negeri untuk mengawal virus daripada merebak.Masing-masing gagal bertindak dengan segera, sebaliknya membenarkan dan/atau menyebabkan keadaan menjadi lebih teruk sehingga menyebabkan para plaintif mengalami kesakitan.Klausa tindakan plaintif-plaintif adalah, antara lain, untuk kecuaian, kemungkiran tanggungjawab fidusiari, pelanggaran kewajipan statutori, kecuaian salah nyata, fraud, kehilangan hak-hak asas secara yang salah di sisi undang-undang, misfeasans jawatan awam dan pencerobohan terhadap tanah, bangunan dan barangan.Di dalam kes Master Brisbane ak Itang lwn Robinson Lee & Ors [2014] 2 MLJ 565 pula, isu yang timbul ialah sama ada Jabatan/Kementerian Kesihatan terhutang kewajipan berjaga-jaga kepada perayu untuk memastikan perayu sudah diimunkan terhadap virus JE.Harus ditekankan di sini bahawa meskipun kedua-dua kes di atas ditolak mahkamah, apa yang penting adalah satu tindakan undang-undang disebabkan kecuaian boleh dibawa oleh rakyat yang terjejas dengan tindakan dan/atau ketinggalan oleh kerajaan dalam membendung penyebaran wabak itu.Maka persoalannya adalah adakah pihak kerajaan harus dibiarkan terus menerus alpa dan lalai dalam tanggungjawabnya tanpa sebarang mekanisme untuk “merotan” mereka?Tulisan ini bermaksud untuk menelusuri tindakan perundangan yang mungkin boleh digunapakai sebagai satu mekanisme semak imbang.* Artikel ini merupakan pandangan penulis dan ia tidak mencerminkan pendirian MalaysiaNow.


Selepas kenyataan Azalina berhubung peguam negara, Umno berpihak kepada Najib

Seorang penganalisis politik berpandangan kenyataan Azalina Othman Said baru-baru ini mengenai penggantian peguam negara menjadi petanda bahawa Umno telah memilih untuk berpihak kepada bekas presidennya, Najib Razak, yang kini menjalani hukuman penjara 12 tahun atas kesalahan menyelewengkan puluhan juta dana SRC International.
Oh Ei Sun, dari Institut Hal Ehwal Antarabangsa Singapura, berkata Umno mungkin berharap untuk mengumpulkan sokongan besar terhadap Najib dalam parti itu.
Menurutnya, jika Azalina mahu menjadi sebahagian aliran utama dalam Umno, ahli Parlimen Pengerang itu perlu mengeluarkan kenyataan berhubung perundangan yang memihak kepada Najib.
Bagaimanapun, pendirian "pro Najib" yang diambil oleh parti itu bermakna ia "secara rasmi mengucapkan selamat tinggal” kepada pengundi atas pagar yang mungkin mempertimbangkan untuk menyokong “reformis dalam Umno".
Hujung minggu lalu, Azalina berucap di hadapan pemimpin bahagian Umno, menggesa Ismail Sabri Yaakob menggantikan peguam negara, kerana jawatannya sebagai perdana menteri membolehkan beliau untuk berbuat demikian.
"Siapa jadi perdana menteri, dia mesti jadikan peguam negara orang dia,” katanya dalam majlis taklimat khas Umno di mana beberapa pemberi ucapan bergilir mengecam keputusan Mahkamah Persekutuan untuk menghantar Najib  ke penjara selepas gagal dalam rayuannya.
Azalina, yang meletak jawatan sebagai timbalan speaker Dewan Rakyat ketika negara berdepan kelompongan kuasa tahun lepas, adalah antara ahli Parlimen Umno yang sehaluan dengan Najib di mana mereka menarik balik sokongan terhadap Muhyiddin Yassin, menyebabkan beliau meletakkan jawatan sebagai perdana menteri pada Ogos 2021.
Kenyataan Azalina berhubung peguam negara itu menerima kecaman ramai, termasuk Ngeh Koo Ham dari DAP tahun lalu mempertahankan beliau selepas usaha Umno melantiknya sebagai speaker Dewan Rakyat gagal.
Pada 29 Ogos, Ngeh dalam satu kenyataan menggesa Azalina meletakkan jawatan sebagai penasihat khas perdana menteri mengenai undang-undang dan hak asasi manusia, kerana dia tidak layak untuk jawatan itu.
"Jika dilihat pada konteks gesaan (Azalina) itu, beliau berkata PM perlu melantik seorang peguam negara yang akan bertindak mengikut telunjuk PM, termasuk menyalahgunakan kuasa peguam negara yang bertindak sebagai pendakwa raya untuk menarik balik pertuduhan terhadap mereka yang melakukan rasuah dan mereka yang menyalahgunakan kuasa, terutamanya pemimpin Umno," katanya.
Azalina kemudiannya mengemukakan peletakan jawatannya dalam sebuah surat bertarikh hari yang sama, memberikan notis sebulan kepada Ismail.
Dalam pada itu, penganalisis politik Wong Chin Huat berkata seorang peguam negara berperanan sebagai penasihat undang-undang dan pendakwa raya.
Bercakap kepada MalaysiaNow, beliau berkata perdana menteri perlu mempunyai penasihat undang-undang sendiri.
"Ia boleh jadi ahli Parlimen, malahan boleh jadi menteri Kabinet," katanya.
"Azalina boleh jadi betul jika dia bercakap atas kapasiti sebagai penasihat. Namun dalam konteks perhimpunan Umno hari itu, ia hanya memberi maksud ucapannya itu mewakili dirinya (sebagai ahli Parlimen).”
Wong menambah pertukaran peguam negara bermakna menukar pendakwa raya, dan perkara itulah yang menjadi punca kebimbangan orang ramai berhubung kenyataannya.
Memetik pembebasan berprofil tinggi oleh Jabatan Peguam Negara termasuk terhadap bekas ketua menteri Sabah Musa Aman dan bekas ketua perisikan Hasanah Ab Hamid, Wong yang bertugas di Universiti Sunway itu berkata: "Seorang peguam negara baru yang bertindak mengikut kehendak Umno mungkin akan menggugurkan kesemua pertuduhan terhadap Najib dalam empat kesnya yang masih berbaki,"
Najib disabitkan pada 28 Julai 2020 atas tuduhan jenayah salah guna kuasa, pecah amanah dan pengubahan wang haram berkait RM42 juta dana SRC International.
Mahkamah Tinggi Kuala Lumpur menjatuhkan hukuman penjara 12 tahun dan denda RM210 juta.
Sabitan dan hukumannya dikekalkan oleh Mahkamah Rayuan pada 8 Disember 2021, dan dikekalkan sekali lagi oleh Mahkamah Persekutuan pada 23 Ogos lalu.
Penganalisis berkata selepas beliau dihantar ke penjara, Umno mungkin dilihat sebagai parti yang mengamalkan rasuah memandangkan Najib telah disabitkan bersalah di mahkamah buat kali ketiga.
Namun, mereka juga berkata Umno mungkin menarik lebih banyak sokongan daripada mereka yang memandang keputusan terhadap Najib itu sebagai bukti bahawa parti ia berusaha sebaik mungkin untuk membanteras rasuah.
Wong berkata pemimpin Umno seperti Ismail dan timbalan presiden Mohamad Hasan telah berjanji atau menggesa pembaharuan dalam Jabatan Peguam Negara, termasuk memisahkan peranan penasihat undang-undang kerajaan dan pendakwa raya.
"Ini boleh berlaku dan perlu dilaksanakan sebelum PRU15, jika Parlimen dapat menamatkan penggal sehingga 15 Julai 2023," katanya.
Beliau menambah keputusan Mahkamah Persekutuan telah memberi Umno peluang untuk bangkit daripada pengalaman pahit selepas dicemari skandal mega di bawah kepimpinan Najib.
“Umno harus merebut peluang ini untuk menampilkan diri sebagai parti rasional yang lebih sayangkan negara berbanding pemimpinnya,” katanya.


Kerajaan timbang saring pekerja asing setiap dua minggu

Kerajaan akan mempertimbangkan keperluan untuk mewajibkan semua pekerja asing menjalani saringan Covid-19 setiap dua minggu, kata Menteri Kanan (Kluster Keselamatan) Ismail Sabri Yaakob.Beliau berkata keutamaan kerajaan pada masa ini adalah kepada saringan kesihatan yang diwajibkan bagi pekerja asing di negeri-negeri dikenakan Perintah Kawalan Pergerakan Bersyarat (PKPB).“Setakat ini, kita akan mulakan ujian calitan kepada semua pekerja asing (di negeri dikenakan PKPB), kalau mereka negatif kita akan kuarantin dan jika positif kita hantar ke hospital.“Kalau ada keperluan untuk ujian calitan setiap dua minggu kita akan bincangkan, untuk pusingan pertama ini (melibatkan) 1.7 juta (pekerja asing) kita selesai saring mereka ini dulu,” katanya pada sidang media perkembangan Perintah Kawalan Pergerakan Pemulihan (PKPP) di sini, hari ini.Sebelum ini, Ismail Sabri mengumumkan supaya saringan kesihatan diwajibkan bagi semua pekerja asing di Selangor, Negeri Sembilan, Pulau Pinang, Sabah, Kuala Lumpur dan Labuan, melalui kaedah RTK Antigen.Jelasnya, ia penting bagi mengurangkan risiko kebolehjangkitan Covid-19 dalam kalangan mereka.“Setakat ini, kita akan mulakan ujian calitan kepada semua pekerja asing (di negeri dikenakan PKPB), kalau mereka negatif kita akan kuarantin dan jika positif kita hantar ke hospital.Sementara itu, Ismail Sabri berkata PKPB di Selangor, Kuala Lumpur dan Putrajaya yang berakhir 6 Disember ini, mungkin dilanjutkan sekiranya terdapat pertambahan kes Covid-19 di kawasan berkenaan.Beliau, bagaimanapun, berkata perkara itu akan ditentukan selepas Kementerian Kesihatan Malaysia (KKM) membuat penilaian risiko di lokasi PKPB berkenaan.“Kita akan umumkan perkara ini (sama ada dilanjutkan PKPB atau tidak) berdasarkan penilaian risiko yang dijalankan KKM dalam minggu terakhir sebelum 6 Disember ini.“Sekiranya terdapat pertambahan kes positif baharu di kawasan-kawasan ini, mungkin PKPB dilanjutkan tetapi sekiranya tiada jangkitan baharu ia akan ditamatkan,” katanya.PKPB di Selangor, Kuala Lumpur dan Putrajaya yang sepatutnya tamat pada 9 November lalu disambung sehingga 6 Disember ini.


Kes harian lepasi 1,200 jangkitan, 6 lagi terkorban

1,241 kes baru Covid-19 direkodkan semalam menjadikan jumlah keseluruhan sebanyak 5,013,724 kes.
Sebanyak 1,567 pesakit turut dilaporkan sembuh, menjadikan jumlah keseluruhan kes sembuh sebanyak 4,959,725.
Ketika ini, 17,215 kes aktif direkodkan di mana 16,138 atau 93.7% daripadanya menjalani kuarantin kendiri.
Tiada pesakit ditempatkan ke pusat kuarantin sementara 1,010 (5.9%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 67 kes dan 43 daripadanya memerlukan bantuan alat pernafasan.
Enam lagi kes kematian dicatatkan termasuk satu kes kematian sebelum tiba di hospital menjadikan keseluruhan korban akibat wabak itu sebanyak 36,784 orang.


PKPB dilaksanakan di Selangor, KL, Putrajaya dan Sabah

Majlis Keselamatan Negara (MKN) hari ini memutuskan Perintah Kawalan Pergerakan Bersyarat (PKPB) dikenakan semula terhadap Selangor, Wilayah Persekutuan Kuala Lumpur dan Putrajaya bermula 14 Oktober sehingga 27 Oktober ini.Sementara bagi Sabah, PKPB akan bermula pada tengah malam ini dan berakhir pada 26 Oktober.Menurut Menteri Kanan (Keselamatan), Ismail Sabri Yaakob PKPB terpaksa dilaksanakan di Selangor, Kuala Lumpur dan Putarajaya susulan nasihat Kementerian Kesihatan Malaysia (KKM) dan mengambil kira peningkatan dan penularan kes, seperti di Klang di Petaling dan Gombak serta daerah-daerah lain.“Bagi menyekat penularan wabak ini dari terus merebak, sidang khas MKN hari ini bersetuju untuk melaksanakan PKPB di Selangor, WP Kuala Lumpur dan Putrajaya berkuatkuasa jam 12.01 tengah malam,14 Oktober hingga 27 Oktober 2020,” kata Ismail pada sidang media secara langsung disiarkan di akaun Facebook rasminya hari ini.“Aktiviti-aktiviti yang dilarang adalah seperti berikut. Pergerakan keluar masuk/merentas daerah adalah tidak dibenarkan.“Bagaimanapun bagi pekerja yang perlu merentas daerah, mereka perlu menunjukkan pas kerja atau surat kebenaran daripada majikan.”Beliau berkata, hanya dua orang sahaja dari sebuah rumah dibenarkan keluar untuk membeli barangan keperluan manakala semua sekolah, institusi pengajian tinggi, institut latihan kemahiran, tadika, taska, pusat tahfiz, taman-taman awam dan pusat rekreasi adalah ditutup.Katanya, sebelum ini PKPB sudah pun dilaksanakan di beberapa daerah di Sabah seperti Lahad Datu, Tawau, Kunak dan Semporna.Sementara Kota Kinabalu, Penampang, dan Putatan dikenakan Perintah Kawalan Pergerakan Diperketatkan (PKPD).“Selepas mendapat nasihat KKM dan mengambil kira kes peningkatan  dan penularan yang berlaku, sidang khas MKN hari ini bersetuju untuk melaksanakan PKPB di seluruh negeri Sabah,” katanya.Beliau berkata, hanya dua orang sahaja dari sebuah rumah dibenarkan keluar untuk membeli barangan keperluan manakala semua sekolah, institusi pengajian tinggi, institut latihan kemahiran, tadika, taska, pusat tahfiz, taman-taman awam dan pusat rekreasi adalah ditutup.“Masjid dan rumah ibadat bukan Islam lain adalah ditutup. Semua aktiviti sukan, rekreasi, sosial dan budaya termasuk majlis perkahwinan adalah tidak dibenarkan.“Pusat-pusat hiburan dan kelab malam juga tidak dibenarkan. Bagaimanapun, semua kegiatan ekonomi di Selangor, WP Kuala Lumpur dan Putrajaya masih dibenarkan beroperasi seperti biasa,” katanya.


Penutupan Malaysia Airlines sebabkan ‘mudarat lebih besar’, kata bekas pegawai

Sebarang tindakan menutup Malaysia Airlines akan membawa kesan buruk kepada ekosistem syarikat itu di seluruh dunia, kata seorang bekas eksekutif kanan syarikat penerbangan nasional itu.“Kita bukan bercakap mengenai jumlah kecil. Kita berbicara hal bagaimana menyelamatkan sebuah syarikat penerbangan,” kata bekas pengarah kewangan yang mempunyai 20 tahun pengalaman dengan syarikat penerbangan itu kepada MalaysiaNow.Kenyataan itu hadir selepas Ketua Pegawai Eksekutif Kumpulan Malaysia Airlines Izham Ismail berkata syarikat penerbangan itu berdepan penutupan sekiranya pihak pengurusan gagal mendapat sokongan syarikat pajakan untuk penstrukturan semula.Dana daripada Khazanah Nasional berjumlah RM575.4 juta dikatakan hampir habis, dan hanya mampu bertahan sehingga akhir tahun ini sahaja.Perbelanjaan Malaysia Airlines dikatakan mencecah RM364.3 juta setiap bulan, dana Khazanah Nasional bagi memastikan syarikat itu terus kekal beroperasi sejak penstrukturan semula besar-besaran selepas tragedi MH370 dan MH17 pada tahun 2014.Penstrukturan semula itu memastikan syarikat Malaysia Airlines beroperasi pada paras minimum sejak enam tahun kebelakangan ini.Bekas eksekutif itu berkata menutup Malaysia Airlimes bakal “mengundang masalah sosio-ekonomi yang lebih besar”.“Saya yakin Khazanah tidak memiliki dana yang mencukupi, namun pasti ada keseimbangan antara kos kewangan dan pertimbangan lain,” katanya, sambil menambah pemegang taruh enggan mengambil risiko disebabkan kekurangan pulangan masa depan dalam Malaysia Airlines menjadi alasan untuk Khazanah tidak mengeluarkan dana tambahan.Dana daripada Khazanah Nasional berjumlah RM575.4 juta dikatakan hampir habis, dan hanya mampu bertahan sehingga akhir tahun ini sahaja.Keyakinan Malaysia Airlines kepada bantuan kerajaan juga samar-samar.Minggu lalu, Menteri Kewangan Tengku Zafrul Tengku Aziz berkata kerajaan tidak akan menyelamatkan syarikat penerbangan nasional itu ataupun mana-mana syarikat penerbangan lain yang mengalami impak akibat Covid-19 dalam industri itu.Namun, di sebalik kesan penularan pandemik Covid-19, keengganan kerajaan – dan Khazanah untuk membantu syarikat penerbangan terus beroperasi – adalah sesuatu yang difahami.Syarikat itu mempunyai 12,000 pekerja di 53 negara.Namun, ia bukan sekadar untuk menyelamatkan kakitangan, kata bekas eksekutif kanan itu.“Bagaimana dengan pembekal-pembekal? Terdapat begitu ramai. Ia bukan satu keputusan mudah. Syarikat penerbangan itu menyokong keseluruhan ekosistem pemegang taruh.”Katanya menyelamatkan syarikat seperti Malaysia Airlines perlu mengambil kira aspek sosial.Beliau menggambarkan satu senario.“Malaysia bergantung kepada sektor pelancongan, secara ammnya; jika kita bergantung kepada kemasukan pelancong melalui syarikat penerbangan lain, mereka boleh menghentikan perkhidmatan itu pada bila-bila masa sahaja.“Kita tidak boleh bergantung kepada syarikat penerbangan lain, kerana mereka boleh tidak pedulikan kita pada bila-bila masa sahaja”.Dan kemudian kesan terhadap lapangan terbang di seluruh negara, yang boleh berubah menjadi projek gajah putih jika syarikat penerbangan utama negara ditutup.“Ejen-ejen pelancongan dan perkhidmatan kargo gulung tikar. Pembekal makanan besar dan kecil terpaksa mengecilkan operasi. Kita bercakap mengenai jumlah angka besar kehilangan pekerjaan dalam kalangan rakyat Malaysia dan pekerja.”


Dakwa tergesa-gesa dihukum, Najib beralih kepada PBB untuk dibebaskan

Bekas perdana menteri Najib Razak yang kini menjalani hukuman penjara mengemukakan petisyen kepada Kumpulan Kerja PBB mengenai Penahanan Sewenang-wenang (UNWGAD), dalam usaha memohon pembebasan atau perbicaraan semula, menyifatkan perbicaraan rayuan Mahkamah Persekutuan tahun lepas "mempunyai kecacatan serius dan bertentangan dengan peraturan keadilan antarabangsa".
Peguamnya Muhammad Shafee Abdullah berkata Najib memohon panel UNWGAD, yang terdiri daripada lima pakar keadilan antarabangsa, memutuskan keputusan Mahkamah Persekutuan yang menolak rayuannya pada 23 Ogos 2022, adalah tidak adil dan cacat, serta melanggar hak asasi dan Perlembagaan Persekutuan.
“Prosiding Mahkamah Persekutuan gagal memberinya peluang yang munasabah untuk menghujahkan kes dan tidak memberi masa yang cukup kepada peguamnya untuk menyediakan hujahan.
“Mahkamah tidak membenarkan pasukan pembelaannya untuk menyerahkan penghujahan dalam rayuannya terhadap hukuman penjara 12 tahun.
“Pada dasarnya, Najib dihantar ke penjara tanpa peluang membela diri di Mahkamah Persekutuan,” kata Shafee pada sidang media di Kuala Lumpur hari ini.
Najib disabitkan bersalah pada Julai 2020 oleh hakim Mahkamah Tinggi Mohd Nazlan Ghazali atas pertuduhan menyelewengkan RM42 juta dana SRC International.
Sabitan itu dikekalkan oleh kedua-dua Mahkamah Rayuan dan Mahkamah Persekutuan.
Peguam bekas pemimpin itu menuduh hakim Nazlan mempunyai konflik kepentingan kerana pernah terlibat dengan Maybank.
Bagaimanapun, hujah itu ditolak oleh Ketua Hakim Negara Tengku Maimun Tuan Mat, yang mengetuai panel hakim dalam rayuan terakhir Najib di Mahkamah Persekutuan.
Shafee berkata pada hari-hari terakhir perbicaraan rayuan Najib, di mana bekas perdana menteri itu menggugurkan dan menggantikan seluruh pasukan pembelanya, boleh dianggap sebagai "keputusan pengadilan yang tergesa-gesa" kerana peguamnya tidak diberi masa yang diperlukan untuk menyemak kertas rayuan.
Shafee berkata walaupun sebarang keputusan UNWGAD tiada kuasa secara terus, namun beliau berkata, ia akan "sangat berpengaruh" ketika Malaysia sendiri mempunyai seorang ahli perundangan yang kini menjadi ahli kumpulan kerja itu.
“Mereka tidak akan dipanggil untuk memutuskan sama ada Najib bersalah, tetapi untuk menentukan sama ada perbicaraannya adil.
"Jika tidak, mereka boleh menggesa kerajaan untuk membebaskan beliau atau menjalankan perbicaraan semula," katanya.
Beliau turut menambah Perdana Menteri Anwar Ibrahim sendiri adalah penyokong UNWGAD, dan menyifatkan pendapat badan itu sebagai "pencapaian penting dalam perjalanan saya menuju kebebasan", Shafee berkata Najib juga menyuarakan harapan supaya kerajaan mematuhi keputusan panel itu sebaik sahaja ia tersedia
Pada 2015, UNWGAD menyifatkan hukuman penjara terhadap Anwar atas sabitan liwat sebagai "pemenjaraan sewenang-wenangnya dan tidak sah", menggesa kerajaan Malaysia membebaskan beliau dengan segera.
Putrajaya kemudiannya menyifatkan gesaan tersebut sebagai tidak berasas, dan menjelaskan l pemenjaraan Anwar bukan bersifat politik, selain turut menambah beliau juga diberi layanan yang sama seperti banduan lain.
"Selepas perbicaraan yang adil dan panjang selama enam tahun setengah, beliau disabitkan atas kesalahan itu.
“Anwar kini sedang menjalani hukuman di penjara, bukan pengasingan, dan sedang diberikan kemudahan dan rawatan perubatan yang sewajarnya.
"Oleh itu, pendapat UNWGAD yang menggesa agar Anwar dibebaskan segera adalah tidak berasas," kata Wisma Putra dalam satu kenyataan.


Tiada calon BN di PRK Batu Sapi, kata Zahid Hamidi

Barisan Nasional (BN) memutuskan untuk tidak meletakkan calon pada Pilihan Raya Kecil (PRK) Parlimen Batu Sapi, kata pengerusinya, Ahmad Zahid Hamidi.Beliau berkata keputusan itu adalah bagi mengelak penularan pandemik Covid-19 seperti yang berlaku susulan Pilihan Raya Negeri (PRN) Sabah baru-baru ini.“Pada pandangan BN, kesejahteraan dan kesihatan rakyat harus menjadi keutamaan,” katanya dalam satu kenyataan malam ini.Beliau berkata BN akan menyerahkan kepada kebijaksanaan Suruhanjaya Pilihan Raya (SPR) untuk memutuskan tempoh kempen dan tarikh pengundian yang sesuai.SPR sebelum ini mengumumkan PRK Parlimen Batu Sapi akan diadakan berikutan kematian penyandangnya Liew Vui Keong pada 2 Oktober lalu.


Kes harian kekal bawah 7,000, 16 lagi korban

6,968 kes baru Covid-19 direkodkan hari ini menjadikan jumlah keseluruhan sebanyak  4,409,202 kes.Sebanyak 8,267 pesakit turut dilaporkan sembuh, menjadikan jumlah keseluruhan kes sembuh sebanyak 4,283,013.Ketika ini 90,724 kes aktif direkodkan, dengan 88,489 atau 97.5% daripadanya sedang menjalani kuarantin kendiri.Dalam pada itu, 183 (0.2%) kes kini berada di pusat kuarantin sementara 1,955 (2.2%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 97 kes dan 63 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 51.7% dengan kes Covid-19 merangkumi 12.8%.16 korban akibat wabak itu turut dilaporkan, termasuk lapan kes kematian sebelum tiba ke hospital.Setakat ini, kes keseluruhan kematian adalah sebanyak 35,465 orang.


SPRM jangan pilih bulu, siasat kempen mewah Anwar, kata Bersatu

Bersatu Kedah hari ini membuat laporan kepada Suruhanjaya Pencegahan Rasuah Malaysia (SPRM) supaya menyiasat perbelanjaan mewah Pakatan Harapan (PH) dan Barisan Nasional (BN) ketika berkempen pada Pilihan Raya Umum ke-15 (PRU15) lepas.
Ketua Penerangan Bersatu Kedah, Khairul Anuar Ramli turut menggesa SPRM agar tidak membuat pendakwaan secara pilih bulu bagi memenuhi nafsu politik pemimpin tertentu yang menjadikan Perikatan Nasional (PN) khususnya Bersatu sebagai kambing hitam dalam percaturan politik kotor.
Katanya, pihaknya mempunyai bukti kukuh bagi menunjukkan perbelanjaan mewah kedua-dua blok parti politik tersebut seperti menyewa papan iklan besar di lebuh raya, menawarkan hadiah cabutan mewah yang nilai tinggi serta penggunaan helikopter oleh Anwar Ibrahim ketika berkempen di seluruh negara.
"Ini antara sebahagian daripada banyak lagi bukti yang kami ada untuk kita beritahu kepada SPRM supaya jalankan siasatan telus dan jangan menjalankan siasatan mengikut cakap telunjuk ahli politik," ketika membuat laporan SPRM di Alor Setar.
"Anwar dan anaknya Nurul Izzah tidak mengambil gaji bulanan. Ini menimbulkan persoalan bagaimanakah anak beranak ini menyara kehidupan atau adakah mereka menerima dana dari sumber rahsia."
Sebelum ini, SPRM membeku akaun Bersatu untuk membantu siasatan mengikut Akta SPRM 2009 dan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.
Mengulas mengenai perkara tersebut, Khairul menganggap ia sebagai dakwaan yang tidak berasas dan hanya tuduhan untuk memburukkan dan mencalarkan imej PN oleh pihak lawan.
Katanya, Anwar yang kini sudah dilantik sebagai perdana menteri perlu memohon maaf kepada PN apabila membuat beberapa tuduhan seperti mendakwa gabungan itu menerima dana daripada syarikat perjudian.
"Pada masa sama, beliau terus fitnah kononnya kita terlibat dengan dana RM600 bilion.
"Kemudian dari angka itu, turun pula ke RM520 bilion hinggalah ke RM300 juta.
"Adakah seorang PM sebagai orang yang waras boleh buat tuduhan yang berubah-ubah dan tidak konsisten?" soal beliau.


Kenyataan guna vaksin Covid-19 untuk umat Islam minggu depan

Kerajaan akan mengeluarkan kenyataan berhubung penggunaan vaksin Covid-19 dalam kalangan umat Islam di negara ini minggu depan selepas keputusan Mesyuarat Jawatankuasa Muzakarah Khas mengenai hal itu dipersembahkan kepada Yang di Pertuan Agong Sultan Abdullah Sultan Ahmad Shah dan Majlis Raja-Raja.Menteri di Jabatan Perdana Menteri (Hal Ehwal Agama) Zulkifli Mohamad Al-Bakri berkata Mesyuarat Jawatankuasa Muzakarah Khas itu bersidang semalam.“Perkara ini sudah dibincang tetapi kita akan mengikut secara tertib dan berhemah yang mana kita akan persembah perkara ini kepada Yang di Pertuan Agong.“Insya-Allah tidak ambil masa yang lama, dalam minggu depan kita akan bagi kenyataan,” katanya kepada pemberita selepas menyampaikan hadiah kepada pemenang pertandingan video kreatif bersempena Maulidur Rasul 1442H, di sini hari ini.Dalam pada itu, Zulkifli berkata beliau dalam proses mengeluarkan majalah khas untuk memberi penjelasan dan ulasan berkenaan penggunaan vaksin dalam kalangan umat Islam sebagai usaha menangani permasalahan ummah dengan memberi kefahaman yang sebenarnya mengenai perkara tersebut.Beliau berkata majalah setebal 40 muka surat itu akan diterbitkan dalam bentuk santai dan mudah difahami kira-kira dua minggu lagi.


Lebih RM600,000 lesap, LHDN beri amaran mengenai sindiket pegawai palsu

Lembaga Hasil Dalam Negeri (LHDN) memberi amaran kepada orang ramai supaya berhati-hati dengan kegiatan sindiket penipuan yang menyamar sebagai pegawai mereka selepas berjaya memperdaya lebih 18 mangsa melibatkan jumlah kerugian lebih RM600,000.LHDN dalam satu kenyataan hari ini berkata kesemua kes itu dikesan sejak 1 Januari hingga 9 Februari tahun ini.“Jumlah keseluruhan kerugian yang dilaporkan adalah RM636,311 dengan kesemuanya merupakan kes penyamaran sebagai pegawai LHDN”.Menurut LHDN, sindiket tersebut menggunakan taktik keji dengan menakut-nakutkan mangsa menyebabkan mangsa menjadi panik.“Mangsa kemudiannya mengambil tindakan terburu-buru dengan menyerahkan butiran peribadi dan perbankan, malah ada yang secara sukarela membuat bayaran wang tunai kepada ahli sindiket”.Sehubungan itu, orang ramai dinasihatkan agar berhati-hati dan jangan mudah terpedaya serta lakukan pengesahan dengan LHDN terlebih dahulu terhadap setiap panggilan, e-mel mahupun surat yang meragukan.Orang ramai boleh menghubungi talian Hasil Care Line atau talian pegawai yang boleh disemak senarainya pada portal rasmi www.hasil.gov.my atau hadir ke cawangan LHDN berhampiran.


Annuar Musa yakin 100% ‘audio perbualan’ bocor Zahid, Anwar tulen

Bekas setiausaha agung Umno Annuar Musa yakin suara dalam rakaman perbualan yang bocor antara Presiden PKR Anwar Ibrahim dan Presiden Umno Ahmad Zahid adalah tulen kerana pengecaman suara itu tidak sukar dilakukan dan beliau mengenali rapat kedua-dua mereka.“Setakat saya buat pengecaman suara itu, saya pasang 10 kali.“100% suara tulen bukan orang buat-buat. Ia sangat mengecewakan saya,” kata Annuar.Menurut Annuar, Perhimpunan Agung Umno baru-baru ini membuat ketetapan secara sebulat suara bahawa “No DAP, No Awar.”Namun tidak sampai 24 jam, beliau berkata jelas perkara lain pula yang dilakukan presiden Umno itu.“Jadi kita dari Umno Bahagian Ketereh sudah beri sokongan, kita sudah di being misled.“Kita dah bagi sokongan itu, jadi kita rasa nak tarik balik sokongan itu,” katanya.Beliau turut mendesak Zahid untuk berlaku jujur mengenai perkara itu kepada seluruh ahli Umno dan menasihatkan jangan menyalahkan orang lain.Annuar berkata sebagai seorang ahli politik mereka perlu menjadi jujur dalam setiap perbuatan yang mereka lakukan.“Orang politik kene jujur dan berani, tanpa cuba menuduh orang lain. Saya harap presiden berani bertanggungjawab.”Annuar Musa turut melahirkan rasa syukur pada sidang media hari ini, mengatakan pada ketika ini ahli Umno sendiri sudah dapat menilai dakwaan-dakwaan yang beliau utarakan selama ini.“Saya rasa sudah makin ramai ahli Umno kini percaya dan memahami perkara sebenar yang saya katakan sebelum ini.“Alhamdulillah apa yang saya katakan mempunyai bukti yang nyata.”Semalam, MalaysiaNow mendedahkan sebuah rakaman audio berdurasi empat minit dua pemimpin parti politik itu saling berterima kasih dan menyatakan rasa senang hati selepas perwakilan-perwakilan Umno bersetuju dengan usul Zahid supaya parti itu memutuskan hubungan dengan gabungan Perikatan Nasional (PN).Dalam rakaman itu, Zahid juga turut mengungkapkan terima kasih kerana Anwar memberikan sokongan moral kepadanya.MalaysiaNow yang menerima rakaman tersebut melalui sumber yang dipercayai boleh mengesahkan suara-suara yang dirakam tersebut adalah tulen milik dua pemimpin parti itu.Kedua-dua pemimpin parti itu juga turut menafikan perbualan tersebut, dan menghantar pegawai masing-masing untuk melaporkan perkara berkenaan kepada polis.Dalam pada itu, Annuar berkata Zahid perlu mencontohi bekas perdana menteri Najib Razak yang berani bersumpah ketika pelbagai tuduhan dilemparkan kepada beliau.Kerana jika sekiranya siasatan polis menunjukkan hasil siasatan yang tidak berpihak kepada mereka, mereka akan dakwa wujud konspirasi pula.“Saksi itu, mereka berdua yang bercakap dan Allah subhanahu wata’ala sahaja.“Mungkin juga Zahid dan Anwar boleh pergi ke masjid bersumpah. (Atau) pergi ke masjid Kampung Baru berdua.”


Pakatan Aukus mungkin cetus perlumbaan senjata, kata China

Kerjasama kapal selam nuklear antara Australia, Amerika Syarikat (AS) dan Britain mungkin mencetuskan perlumbaan senjata, kata kementerian luar China pada Khamis.
"Apabila 'pandora’s box' dibuka, imbangan strategik serantau akan terganggu, keselamatan serantau akan terancam secara serius," kata Tan Kefei, jurucakap kementerian pertahanan China, semasa taklimat akhbar.
AS, Australia dan Britain bulan ini mendedahkan butiran rancangan untuk menyediakan Australia dengan kapal selam berkuasa nuklear seawal 2030-an untuk menyekat kemaraan China di Indo-Pasifik.
"China dengan tegas menentang penubuhan apa yang dipanggil sebagai 'perkongsian keselamatan tiga hala' antara AS, United Kingdom dan Australia. Pakatan kecil yang didominasi oleh mentaliti perang dingin ini tidak berguna dan amat berbahaya," kata Tan.
Tan menambah kerjasama sedemikian adalah lanjutan daripada dasar pencegahan nuklear negara-negara individu, alat permainan untuk membina "versi Asia-Pasifik Nato" dan menjejaskan keamanan dan kestabilan di rantau Asia-Pasifik secara serius.


Shafee tak hadir bagi soal balas, perbicaraan kes 1MDB Najib ditangguh

Perbicaraan kes dana 1Malaysia Development Berhad (1MDB) membabitkan Najib Razak hari ini dilapangkan selepas Mahkamah Tinggi dimaklumkan bahawa tiada saksi pendakwaan hadir untuk memberi keterangan.
Timbalan pendakwa raya Ahmad Akram Gharib berkata pihak pendakwaan telah cuba memanggil beberapa saksi untuk hadir ke mahkamah hari ini tetapi tidak berjaya kerana notis yang singkat.
“Yang Arif, seperti yang dijanjikan, saya telah cuba memanggil saksi-saksi kami. Dua daripada mereka berada di luar negara, manakala tiga lagi tidak dapat hadir ke mahkamah atas pelbagai alasan.
“Bagaimanapun, saksi pendakwaan ke-43 iaitu Pengerusi Kumpulan Media The Edge Tong Kooi Ong hadir hari ini. Beliau sepatutnya disoal balas oleh peguam bela utama Muhammad Shafee Abdullah, tetapi Shafee sedang cuti sakit,” katanya.
Sementara itu, peguam Rahmat Hazlan yang juga mewakili Najib berkata, bosnya (Shafee) akan menjalankan pemeriksaan balas terhadap Tong pada Isnin kerana beliau sedang bercuti sakit tiga hari selepas berjumpa doktor gigi.
“Yang Arif, hanya Shafee boleh menyoal Tong. Gusinya masih sakit akibat prosedur, dan beliau masih MC (cuti sakit),” kata peguam itu.
Hakim Collin Lawrence Sequerah kemudian melapangkan perbicaraan kes hari ini dan akan bersambung pada Isnin.
Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.


Pemilihan parti: Ke mana hala tuju Umno sebenarnya?

Pemilihan Umno perlu diadakan sebelum 30 Disember 2022.Ia merupakan tarikh terakhir pemilihan setelah Umno mendapat penangguhan dari RoS selama 18 bulan, selaras dengan peruntukan yang terkandung dalam perlembagaan parti itu.Sebelum ini, penangguhan dibuat kerana negara berdepan dengan pandemik Covid-19.Pemilihan DAP sudah pun selesai sementara PKR juga bakal mengadakan persidangan dan pemilihan parti mereka dalam waktu terdekat ini.Sekiranya Umno mengikut arahan RoS, ia perlu memulakan mesyuarat di peringkat cawangan selewat-lewatnya pada September hingga Oktober ini.Ia kemudiannya, perlu disusuli dengan pemilihan di peringkat bahagian dan pemilihan pucuk pimpinan parti pada November atau Disember 2022.Namun, kini timbul pula cerita Umno mahu menangguhkan sekali lagi pemilihan dengan menggubal peruntukan-peruntukan yang terkandung di dalam perlembagaan parti agar pemilihan dapat dilaksanakan selepas Pilihan Raya Umum ke-15 (PRU15).Perkara ini cuba dilakukan dengan mengadakan Perhimpunan Agung Khas (EGM) Umno.Di sinilah timbul beberapa persoalan yang perlu dijawab.Pertama, sudahkah setiausaha agung Umno memaklumkan kepada RoS tarikh baru pemilihan parti bagi menggantikan tarikh-tarikh pemilihan yang sepatutnya diadakan pada Jun 2021?Kedua, sudahkah setiausaha agung Umno memohon kebenaran RoS untuk mengadakan EGM bagi meminda perlembagaan parti sekali gus menangguhkan pemilihan di peringkat cawangan, bahagian dan menangguhkan pemilihan di peringkat tertinggi pucuk pimpinannya?Ketiga, sudahkah setiausaha agung memaklumkan kepada ahli-ahli MKT mengenai perkara-perkara berkaitan dengan pemilihan, penangguhan serta perkara-perkara yang diminta oleh RoS ?Dimaklumkan, RoS sudah berkali-kali meminta setiausaha agung mengemukakan tarikh-tarikh baru pemilihan Umno setelah pemilihan yang sepatutnya diadakan pada Jun 2021 ditangguhkan.Keempat, adakah dengan mengadakan EGM bagi menangguhkan pemilihan parti boleh dan akan ditafsirkan sebagai melanggar arahan RoS yang mahukan pemilihan Umno diadakan sebelum 30 Disember 2022, mengikut arahan serta persetujuan terdahulu berikutan penangguhan pemilihan selama 18 bulan.Peruntukan Undang-Undang di dalam RoS adalah amat jelas mengenai pemilihan pimpinan tertinggi Umno.Sekiranya Umno meneruskan EGM untuk meminda perlembagaan parti, berkemungkinan besar Umno akan berdepan dengan isu undang-undang, di mana ia melanggar arahan RoS.Adalah amat tidak wajar sekiranya perdana menteri yang diwakili Umno diminta untuk melonggarkan peruntukan undang-undang ini untuk Umno.Manakala, parti-parti politik yang lain sudah pun mengadakan persidangan dan pemilihan parti masing-masing ketika negara beralih ke fasa endemik Covid-19.Perlu diingat penangguhan pemilihan Umno dilakukan pada kali pertama adalah kerana pandemik.Penangguhkan kedua pemilihan kali ini mahu dilakukan kerana Umno akan berdepan PRU15 di mana ia perlu diadakan sebelum Julai tahun depan.Dengan tidak mengetahui tarikh sebenar PRU15, setiausaha agung Umno mahu meminda perlembagaan Umno agar pemilihan parti ditangguhkan sehingga Julai 2023?Ahli-ahli Umno di peringkat akar umbi semakin keliru dengan perkara-perkara yang berlaku dalam Umno dan EGM yang bakal diadakan dalam waktu terdekat ini.Ahli-ahli Umno menunggu penjelasan daripada setiausaha agung Umno dan ahli-ahli MKT Umno mengenai empat persoalan yang disebutkan di atas.Ke mana hala tuju Umno mengenai soal pemilihan parti dan PRU15 akan datang?Saiful Bahar adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


KKM beri kelulusan bersyarat bagi rawatan antibodi Covid-19

Kementerian kesihatan (KKM) hari ini memberikan kelulusan bersyarat bagi penggunaan satu dos Ronapreve yang dimajukan oleh Regeneron and Roche bagi rawatan Covid-19.Dalam sebuah kenyataan, KKM turut meluluskan permohonan dari Merck & Co bagi ujian klinikal lesen import pil rawatan Covid-19 keluarannya, Malnupiravir, sebagai sebahagian daripada kajian yang dilaksanakan di Malaysia.MENYUSUL LAGI


Bekas ketua SPRM dilantik pengerusi bukan eksekutif sebuah syarikat induk

Bekas ketua Suruhanjaya Pencegahan Rasuah Malaysia (SPRM) yang dituduh melakukan sabotaj terhadap siasatan melibatkan skandal 1MDB selepas klip audio yang mengandungi suaranya didedahkan dilantik memegang jawatan kanan di sebuah syarikat induk muktamad.Dzulkifli Ahmad, yang meletak jawatan sebagai ketua pesuruhjaya SPRM susulan perubahan pentadbiran kerajaan pada 2018 dilantik sebagai pengerusi bukan eksekutif Joe Holding Bhd, sebuah syarikat yang terlibat dalam pembuatan komponen bateri automotif dan juga kereta terpakai.Pengumuman itu dibuat dalam pemfailan bursa semalam.Dzulkifli mengetuai Unit Jenayah Komersial di Jabatan Peguam Negara sebelum dilantik menjadi ketua pesuruhjaya SPRM pada 2016 sewaktu pendedahan berkaitan skandal 1MDB yang melibatkan bekas perdana menteri Najib Razak sedang hangat diperdebatkan.Dzulkifli didakwa turut termasuk dalam salah satu daripada sembilan klip audio perbualan telefon yang dikeluarkan bekas ketua pesuruhjaya SPRM Latheefa Koya pada 2019.Perbualan dalam klip audio tersebut didengar cuba menggugurkan Najib daripada tuduhan menyalahgunakan dana berbilion dolar yang dikaitkan dengan 1MDB.


PKPB diteruskan di KL, Sabah dan hampir seluruh Selangor

Perintah Kawalan Pergerakan Bersyarat (PKPB) di Kuala Lumpur, Sabah dan hampir seluruh Selangor akan dilanjutkan selama dua minggu lagi sehingga 20 Disember, kata Menteri Kanan (Kluster Keselamatan) Ismail Sabri Yaakob hari ini.Di Selangor, PKPB hanya ditamatkan di Sabak Bernam, Hulu Selangor dan Kuala Selangor.Bagi negeri-negeri lain, PKPB akan ditamatkan kecuali di sesetengah kawasan.Di Perak, PKPB akan ditamatkan mengikut jadual kecuali di Mukim Teja dan Mukim Changkat Jong.Di Kelantan, PKPB akan berakhir kecuali di daerah Kota Bharu, Machang, Tanah Merah dan Pasir Mas.Bagi Pulau Pinang, PKPB akan berakhir kecuali di empat kawasan.Di Johor, PKPB akan ditamatkan seperti dijadualkan di Mersing, akan tetapi bagi Kota Tinggi akan dilanjutkan sehingga 20 Disember. PKPB dilaksanakan di Johor Bahru, Batu Pahat dan Kulai sehingga 20 Disember.Bagaimanapun bagi Putrajaya dan Labuan, PKPB akan berakhir seperti dijadualkan esok.Sementara bagi Terengganu, Pahang, Kedah, Perlis, Melaka dan Sarawak kekal di bawah Perintah Kawalan Pergerakan Pemulihan (PKPP) sehingga akhir tahun.


Terlanjur kongsi denda palsu di Facebook, ‘Uncle Kentang’ mohon maaf

Aktivis masyarakat, Kuan Chee Heng yang sebelum ini bertindak memuat naik status di laman Facebooknya mengenai kompaun RM10,000 yang diterima pihak ketiga, walhal perkara itu tidak berlaku telah memohon maaf kepada pihak polis.Ketua Polis Daerah Ipoh A. Asmadi Abdul Aziz berkata pihaknya menerima permohonan maaf Chee Heng yang lebih dikenali sebagai ‘Uncle Kentang’, melalui sepucuk surat pada 22 Mac lepas.“Beliau (uncle kentang) menjelaskan menerima maklumat daripada ibu kepada individu yang mendakwa dirinya dikenakan kompaun sebanyak RM10,000 dan berharap pihaknya dapat membantu namun hasil siasatan mendapati ia tidak benar.“Individu berkenaan hanya cuba menipu ibunya dengan mengatakan dikenakan kompaun sebagai alasan untuk tidak mengirim wang,” katanya ketika ditemui pemberita pada Perbarisan Peringatan Hari Polis Ke-214 Peringkat Ibu Pejabat Polis Daerah (IPD) Ipoh hari ini.Status yang dimuat naik Uncle Kentang menerusi Facebook ‘Kuan Chee Heng’ pada 14 Mac lepas itu turut dikongsikan laman sosial Facebook bekas perdana menteri Datuk Seri Najib Tun Razak dan mendapat perhatian ramai.Dalam status tersebut, Chee Heng memuat naik kompaun pelanggaran prosedur operasi standard (SOP) perintah kawalan pergerakan bersyarat (PKPB) yang dikeluarkan di Kampung Rapat pada 14 Mac lepas.Maklumat dalam status itu mendakwa seorang pembantu tukang masak dikenakan kompaun RM10,000 semasa keluar menerusi pintu belakang restoran berkenaan untuk menghisap rokok, dan dia tidak dapat mengirimkan wang kepada ibunya berikutan terpaksa berhutang dengan pihak restoran bagi membayar kompaun berkenaan selain gajinya turut dipotong untuk membayar hutang.A. Asmadi menjelaskan siasatan oleh pihaknya juga mendapati tiada kompaun seperti didakwa telah dikeluarkan oleh pasukan pemeriksa SOP PKPB dalam kalangan polis daerah Ipoh.Justeru, katanya orang ramai diminta supaya tidak terus menularkan isu berkenaan kerana ia akan menjejaskan imej dan iltizam pasukan polis untuk memberi perkhidmatan terbaik.


Walaupun dilabel parti kecil, calon Pejuang yakin tawan DUN Rengit

Hujan baru sahaja turun di pekan Rengit di Batu Pahat, Johor.Dalam sebuah bangunan bersaiz sederhana, bendera Pejuang dipacak di sekeliling bilik gerakan parti itu.Di seberang jalan, Nizam Bashir Abdul Kariem Bashir, calon Pejuang bagi kerusi Dewan Undangan Negeri (DUN) Rengit sedang menikmati makan petangnya di sebuah gerai.Jadual Nizam agak padat sejak hari penamaan calon hujung minggu lalu.Dia mengambil ujian psikometrik “Rasuah Busters” pada pagi Isnin lepas, disusuli dengan pertemuan bersama golongan ibu tunggal di sekitar DUN Rengit.Sejumlah besar masa dihabiskan atas jalan raya, memandangkan saiz negeri Johor yang agak besar.Pertarungan empat penjuru diumumkan di kerusi DUN Rengit yang menyaksikan Nizam menentang calon Barisan Nasional (BN), Mohd Fuad Zarkashi, calon Pakatan Harapan (PH), Khairuddin A Rahim dan Mohd Huzair Lajis daripada Perikatan Nasional (PN).Meskipun Pejuang pertama kali bertanding pilihan raya, Nizam yang pertama kali menjadi calon menolak sangkaan bahawa parti yang diasaskan Dr Mahathir Mohamad itu merupakan parti kecil mahupun parti baru.Nizam Bashir menyantuni penyokong semasa hari pencalonan PRN Johor. Dia akan bertanding dalam persaingan empat penjuru di Rengit melawan calon BN, PN dan PKR.Nizam yang juga merupakan seorang peguam itu bagaimanapun menepis tanggapan bahawa itu parti merupakan pemain baru dalam politik.“Ikon parti kita ialah Dr Mahathir. Ada juga ikon-ikon parti lain dalam Pejuang.“Sambutan yang saya dapat bila bertemu rakyat, semua kenal Dr Mahathir dan beri maklum balas yang menggalakkan,” katanya kepada MalaysiaNow.Nama bekas perdana menteri itu tidak asing di Johor dengan cerita lama antara sosok itu dengan Istana Johor.Nizam mengakui isu hubungan Mahathir dengan keluarga diraja Johor sering dibangkitkan, namun dia percaya titik pertemuan untuk mana-mana pihak ialah Perlembagaan Malaysia.Tidak mahu ketinggalan dalam persaingan merebut pentadbiran negeri selatan itu, Pejuang menampilkan Aspirasi Johor sebagai manifesto parti itu untuk menarik hati pengundi pada 12 Mac ini.Katanya, PKR juga semasa awal penubuhannya dianggap sebagai parti kecil, namun berjaya menawan beberapa kerusi.“Isunya bukan parti itu kecil atau tidak, tetapi sama ada individu yang mewakili parti itu mampu atau tidak (sebagai wakil rakyat).”Pejuang yang ditunjangi Mahathir dan anaknya, Mukhriz Mahathir yang juga presiden parti itu meletakkan 42 calon untuk Pilihan Raya Negeri (PRN) Johor.Sejumlah besar kerusi yang ditandingi Pejuang merupakan kerusi majoriti pengundi Melayu.Pasaran undi Melayu sesak“Pasaran” undi Melayu sesak menjadi rebutan pelbagai parti seperti Umno, PAS dan Bersatu.Pejuang bakal bersaing dengan parti-parti tersebut apabila bertanding solo dan tidak mengadakan kerjasama dengan mana-mana blok politik.Bagi Nizam, ia bukan halangan kerana populasi masyarakat Melayu semakin bertambah.“Terdapat peningkatan jumlah komuniti dan bilangan masyarakat Melayu, jauh berbeza daripada 60% yang dahulu. Ini menunjukkan ada ruang tambahan untuk satu lagi parti.“Pada masa yang sama, tidak benar parti Pejuang dalam arena politik hanya untuk masyarakat Melayu,” katanya.MalaysiaNow terdahulu melaporkan, penganalisis politik Mazlan Ali dari Universiti Teknologi Malaysia berkata, pengundi Johor melihat kepada faktor gabungan politik.Ia bermakna BN, PN dan PH akan menjadi tumpuan, manakala parti yang bersendirian tidak berpeluang untuk menang.Selain itu, ada juga yang menyatakan PRN Johor bakal menyaksikan keputusan yang sama seperti Melaka.Namun kata Nizam, itu merupakan satu persepsi yang salah.Melihat kepada Melaka, BN berjaya menubuhkan kerajaan meskipun dengan hanya 38% undi pada November lalu.“Di Melaka Pejuang dan Muda tidak bertanding, Undi 18 juga bukan satu faktor,” katanya yang merujuk kepada implementasi hak mengundi kepada warganegara berusia 18 tahun.Mengenai aspirasinya sendiri untuk DUN Rengit, Nizam mahu melihat lebih banyak aktiviti ekonomi, terutama potensi pelancongan tempat itu.“Ini perkara yang disemak oleh mana-mana pihak yang ingin mentadbir Rengit. Kedudukan Rengit di tepi pantai sesuai untuk merangsang aktiviti pelancongan.“Umno mentadbir Rengit sejak 2004. Mungkin disebabkan tiada orang luar untuk tengok dan semak kembali, usaha menarik pelancong itu seakan tiada,” katanya.Dia turut membandingkan pantai di Perpat, Rengit yang kurang dikenali berbanding Pantai Minyak Beku di Senggarang yang lebih meriah.Mengenai persaingannya, Nizam berkata masing-masing mempunyai kekuatan atau cabaran tersendiri.Sebagai pengamal undang-undang selama lebih dua dekad dan banyak memberi komentar mengenai isu-isu Perlembagaan, dia yakin mampu menjadi calon terbaik untuk 27,000 pengundi DUN berkenaan.Di Rengit, ura-ura mengenai ketidakpuasan hati akar umbi BN terhadap pencalonan Fuad yang juga bekas ketua pengarah Jabatan Hal-Ehwal Khas (Jasa) itu mungkin sedikit sebanyak membantu Nizam.Pada Pilihan Raya Umum ke-14 (PRU14) lalu, DUN Rengit dimenangi oleh Ayub Jamil daripada BN dengan lebih 9,000 undi, menewaskan calon PKR dan PAS.Ayub yang juga bekas exco perumahan dan kerajaan tempatan Johor tidak disenaraikan bertanding pada PRN kali ini.


Mencukai golongan kaya untuk ganti GST tidak realistik, kata pakar ekonomi

Walaupun menarik dari segi teori, namun ahli ekonomi mengatakan cukai terhadap individu terkaya bukan satu penyelesaian untuk menampung kehilangan pendapatan kerajaan akibat pemansuhan cukai barangan dan perkhidmatan (GST) kira-kira empat tahun lalu.Perbahasan mengenai GST kembali hangat selepas Perdana Menteri Ismail Sabri Yaakob mengeluarkan kenyataan dalam sebuah wawancara bersama agensi Nikkei bahawa kerajaan sedang mempertimbangkan untuk memperkenalkan semula sistem cukai itu.Menurutnya, Putrajaya tidak mempunyai pilihan yang banyak, dan sudah kehilangan RM20 bilion hasil tahunan selepas GST dimansuhkan.GST dengan kadar 6% dilaksanakan di Malaysia pada 2015, namun kemudiannya dimansuhkan oleh kerajaan Pakatan Harapan (PH) dipimpin Dr Mahathir Mohamad selepas memenangi Pilihan Raya Umum ke-14 (PRU14) pada 2018.Dalam pada itu, PH sendiri turut membantah GST diperkenalkan semula, mengatakan sebarang langkah memperkuatkuasakan GST semula akan menyebabkan harga barangan naik secara mendadak.Sementara Parti Sosialis Malaysia (PSM) berkata kerajaan boleh mendapat hasil sebanyak RM20.52 bilion dengan memperkenalkan cukai baru terhadap individu yang mempunyai kekayaan RM1 bilion ke atas.Bagaimanapun, bagi Veerinderjet Singh, Malaysia sudah mempunyai kadar cukai pendapatan yang lebih tinggi terhadap mereka yang berpendapatan RM2 juta dan ke atas.“Jika kita mula mengenakan kadar cukai yang jauh lebih tinggi, contohnya dengan kadar 40% atau kadar lain, kepada mereka yang berpendapatan lebih tinggi, apa yang kita hendak beritahu sebenarnya, sedangkan negara lain di sekeliling kita tidak mengenakan kadar yang sama?” kata Veerinderjet yang merupakan bekas presiden Institut Akauntan Malaysia.“Negara maju mengenakan kadar cukai yang tinggi ke atas individu kerana setiap orang perlu membayar lebih untuk menikmati manfaat di negara maju. Namun Malaysia masih belum mencapai tahap negara maju.”Veerinderjet berkata kadar cukai pendapatan yang tinggi juga akan menyebabkan pelabur kaya mengelak untuk jalankan perniagaan dalam negara.“Mungkin benar jika kita kenakan kadar cukai yang tinggi kepada individu kaya, kita boleh kutip jumlah hasil yang besar,” katanya.“Namun, kita harus ingat bahawa kita perlu laksanakannya setiap tahun. Adakah cara itu akan berkekalan?”Menurut Veerinderjeet, secara logiknya, jika keadaan begitu orang akan mula mengalihkan pelaburan mereka atau dana mereka ke tempat lain di mana kadar cukainya lebih rendah.“Siapa yang akan rugi jika keadaan begitu berlaku?”Beliau menambah kedua-dua cukai langsung dan tidak langsung diperlukan dalam negara, beliau berkata Malaysia perlu beralih untuk mula bergantung dengan cukai tidak langsung kerana ia memberikan sumber hasil yang lebih stabil.Rasuah dan ketirisanSementara itu, ahli ekonomi Ahmed Razman Abd Latiff dari Putra Business School berkata, kebanyakan harta orang kaya berupa pegangan saham iaitu aset yang tidak direalisasikan lagi dan disebabkan itu sukar untuk dikenakan cukai oleh kerana nilai pasaran saham tersebut sentiasa berubah.Katanya, isu yang lebih penting ialah persoalan mengapa cukai baru harus diperkenalkan, sama ada GST atau cukai ke atas orang kaya.“Adakah kerana perbelanjaan semakin meningkat disebabkan pemberian subsidi?“Kalau itu jawapannya maka mungkin subsidi bersasar harus dilakukan supaya hanya golongan yang layak sahaja mendapatnya dan kerajaan tak perlu belanja besar,” katanya.Menurut Razman, isu lain yang lebih penting adalah termasuk ketirisan dan rasuah yang belum diperangi habis-habiskan.Katanya, pengenalan cukai baru tidak akan berkesan sekiranya negara masih berdepan isu ketirisan.Menurutnya, data dari Transparency International menganggarkan antara 4% hingga 6% daripada keluaran dalam negara kasar (KDNK) negara hilang akibat rasuah, bersamaan RM50 hingga RM60 bilion.Angka itu dapat dijimatkan kerajaan sekiranya rasuah berjaya dibanteras.Bukan penyelesaianGST diperkenalkan pada 2015 menerusi Akta Cukai Barang dan Perkhidmatan bagi menggantikan cukai jualan dan perkhidmatan (SST).Geoffrey Williams dari Malaysia University of Science and Technology berkata, idea PSM untuk mendapatkan pendapatan dengan mencukai individu terkaya dalam negara hanya akan menghasilkan setengah daripada jumlah itu“Bakinya mesti datang sama ada dari GST yang direndahkan kadar, atau dengan mengekalkan SST atau bentuk cukai lain. Jadi ini bukanlah solusinya,” katanya sambil menambah langkah menggantikan GST dengan SST telah mengurangkan pendapatan kerajaan sebanyak RM20 bilion setiap tahun akibat kadarnya yang lebih rendah.Katanya, walaupun cadangan PSM itu menarik, namun berkata idea untuk mendapatkan hasil dengan mengelak daripada melaksanakan GST tidak akan berjaya.Menurutnya, cukai diperoleh sama ada dengan cara mencukaikan pendapatan rakyat atau ketika mereka berbelanja.“Di negara-negara di seluruh dunia seperti Malaysia, mudah untuk mengelakkan cukai pendapatan dengan mengisytiharkan pendapatan rendah.“Orang ramai tidak cenderung untuk mengurangkan kadar penggunaan mereka untuk mengelakkan GST. Jadi lebih baik cukai kemudian apabila mereka berbelanja,” katanya kepada MalaysiaNow.Geoffrey berkata, lebih mudah mencukaikan orang kaya ketika mereka berbelanja berbanding mencukaikan pendapatan mereka.Namun, katanya lagi, walaupun pelaksanaan GST adalah idea yang masuk akal namun tidak wajar dilaksanakan sekarang.“Sebaik tekanan inflasi menurun, GST sewajarnya menjadi sebahagian daripada reformasi percukaian yang lebih meluas. Kami tidak menjangkakan perubahan besar dalam percukaian sehingga PRU15.“Pembaharuan cukai juga harus melibatkan pengurangan cukai lain dan menjadikan sistem cukai lebih berkesan. Setiap orang harus diberi nombor cukai untuk membolehkan sistem cukai negatif untuk kredit cukai kepada orang di bawah ambang pendapatan yang lebih rendah.“Ini akan meningkatkan kebajikan sosial dan boleh dibayar sebahagiannya dengan pendapatan GST yang lebih tinggi,” katanya.


Apa patut dilakukan dengan 1.9 juta rumah tidak dihuni?

Kira-kira 1.9 juta daripada keseluruhan 9.6 juta unit kediaman yang dibeli di Malaysia direkodkan tidak berpenghuni oleh Jabatan Perangkaan Malaysia (DOSM) dalam satu statistik yang dikeluarkan pada Jun lalu.
Menurut Ketua Pengarah DOSM Mohd Uzir Mahidin, data itu dikumpul dalam banci penduduk dan perumahan Malaysia 2020. Angka itu merupakan peningkatan daripada 700,000 unit tidak berpenghuni pada 2010.
"Statistik itu turut merekodkan sebanyak 18% kediaman di Pahang yang dibeli tidak didiami sepenuhnya dan Melaka pula merekodkan lebih 30% kediaman tidak didiami.
"Antara faktor ialah kediaman dibeli itu tidak didiami dan dijadikan sebagai rumah persinggahan, homestay dan lain-lain kerana pemilik bekerja di tempat lain," katanya pada satu sidang media.
Pendedahan itu mengejutkan ramai pihak ketika ramai rakyat Malaysia masih bergelut untuk mencari rumah mampu milik.
Situasi di Malaysia kelihatan selari dengan trend di Amerika Syarikat (AS) yang turut merekodkan satu daripada 10 rumah di negara itu tidak dihuni, dengan jumlah keseluruhan 16 juta unit.
Angka itu dilaporkan paling tinggi di dunia, diikuti oleh Jepun (8 juta), Brazil (7.9 juta), dan Perancis (3 juta), menurut angka daripada Pertubuhan Kerjasama dan Pembangunan Ekonomi (OECD).
Pakar hartanah Cha-Ly Koh berkata, sebagai perancang bandar, amat mengecewakan baginya mendapati bandar-bandar di Malaysia dibina tanpa data dan pemahaman mendalam terhadap keadaan-keadaan bandar tersebut.
"Satu metrik utama yang kita perhatikan ialah lebihan atau kekurangan bekalan rumah di bandar-bandar di Malaysia.
“Kawasan-kawasan dengan lebihan bekalan akan mempunyai banyak unit tidak dihuni," katanya kepada MalaysiaNow.
Katanya, isu unit tidak dihuni ialah hasil daripada dua isu yang lain iaitu rumah dijadikan sebagai komoditi untuk mendapat kekayaan, dan polisi yang tidak dibuat berdasarkan data sebenar, bersekali dengan keadaan dalam pasaran hartanah.
Sementara Rosli Said dari Fakulti Alam Bina Universiti Malaya berkata, pelabur hartanah mempunyai persepsi bahawa aset yang dibeli tidak akan susut nilai.
Namun, situasi itu tidak terpakai kepada semua jenis rumah di lokasi yang berbeza.
"Oleh yang sedemikian, data yang dikeluarkan oleh DOSM adalah termasuk unit-unit yang terletak di kawasan yang tidak mempunyai aktiviti ekonomi yang menjurus kepada kekurangan permintaan kepada unit-unit tersebut.
“Ini antara faktor yang menyebabkan kekosongan kepada rumah yang ditawarkan untuk disewa," katanya.
Kira-kira 59% daripada permintaan sewaan datang daripada sektor swasta manakala selebihnya daripada kakitangan kerajaan.
Menurut Rosli, penyewa daripada sektor swasta menyewa di kawasan yang terdapat akvtiti ekonomi manakala kakitangan kerajaan tidak bergantung kepada lokasi.
Justeru, katanya jika trend ini berlangsung, hanya rumah sewa di kawasan yang mempunyai aktiviti ekonomi akan terus mendapat permintaan, manakala jumlah unit tidak dihuni di kawasan lain akan meningkat.
Kadar pemilikan rumah di Malaysia juga antara yang tertinggi di rantau ini, pada 76.9%.
Meskipun begitu, pemilikan rumah dianggap sukar dan tidak mampu ekoran pelaburan hartanah.
"Jika rumah menjadi komoditi, sama ada ia dihuni oleh orang lain menjadi kebimbangan kedua. Ini sebabnya mengapa kita mendengar cerita tuan rumah bersikap diskriminasi yang lebih rela mengosongkan unit daripada menyewa kepada keluarga yang memerlukan. Ia menjurus kepada mencipta kekurangan bekalan secara 'artificial’,” kata Koh.
Malangnya, menurut Koh kerajaan mengambil tindakan yang paling mudah, iaitu membina lebih banyak rumah.
Ini sebabnya mengapa polisi kerajaan cenderung kepada meminta pemaju memberi subsidi silang pembinaan rumah mampu milik, atau meningkatkan kepadatan projek perumahan.
Namun, rumah yang dibeli untuk perumahan katanya dibenarkan untuk tidak dihuni bagi mengumpul kekayaan.
"Petunjuk prestasi utama (KPI) kerajaan mungkin dicapai namun tekanan kediaman tidak dapat ditangani.
“Kitaran ini berulang sehingga kita mencapai angka 1.9 juta," katanya.
Rosli memberi amaran negara bakal menyaksikan krisis perumahan kerana penyewa semakin tidak mampu manakala pelabur tidak dapat membuat bayaran balik kepada institusi kewangan sekiranya unit-unit yang dibeli mereka, terutama secara borong, gagal mendapat sewaan yang diharapkan.
"Buat masa ini, tidak terdapat akta yang bersesuaian untuk menghadapi masalah spekulasi walaupun perubahan ke atas Cukai Keuntungan Harta Tanah dilakukan sepanjang masa.
“Namun, tindakan yang bersesuaian harus dikuatkuasa dengan menghadkan pembelian unit-unit mampu milik kepada jumlah maksima beberapa unit (sebagai contoh lima unit)," katanya.
Rosli berkata, pihak berkuasa tempatan boleh membantu menyelesaikan hal ini dengan cara mengubah pelaksanaan skim “rent to own” dengan mengehadkan tempoh sewaan kepada lima tahun.
Skim rent to own diperkenalkan beberapa tahun dahulu yang membolehkan bakal pembeli “mencuba” satu-satu hartanah terlebih dahulu secara sewaan, sebelum membuat keputusan sekiranya ingin membeli selepas tamat skim itu.
Mereka juga tidak perlu membayar wang pendahuluan.
"Jumlah wang pendahuluan dapat dimasukkan sekali dalam sewaan bulanan dalam bentuk anuiti untuk lima tahun pertama.
“Dengan itu, ianya tidak membebankan pembeli kerana mereka akan terus memiliki rumah dengan bayaran sewaan yang sama seperti lima tahun pertama," katanya.
Bagi Koh, menambah bekalan hartanah bukanlah jalan penyelesaiannya.
Meskipun sudah ada 1.9 unit tidak didiami, pembelian unit-unit ini daripada pemilik asal oleh mereka yang belum memiliki rumah sukar dilakukan kerana pembeli memerlukan enam ke tujuh kali ganda wang tunai berbanding membeli projek baru.
"Kerajaan boleh membuat beberapa perubahan peraturan bagi membuka jalan supaya 1.9 juta unit ini boleh dibeli kepada mereka yang ingin memiliki rumah.
"Anak muda tidak wajar digalakkan beli projek baru. Perumahan lama dan sedia ada pun terletak di lokasi yang lebih baik," katanya.


Orang Melayu, penduduk luar bandar sokong langkah kerajaan urus pandemik Covid-19

Orang Melayu dan Bumiputera dilihat lebih menyokong inisiatif kerajaan dalam menangani pandemik Covid-19 berbanding komuniti Cina dan India, menurut satu kaji selidik yang dijalankan badan pemikir Emir Research.Kaji selidik yang dijalankan pada suku keempat tahun lalu itu melibatkan seramai 1,976 responden dari seluruh negara, bertujuan untuk menilai hala tuju negara dan keadaan kehidupan masyarakat dalam tempoh pandemik.Kaji selidik itu mendapati kaum Melayu dan Bumiputera “lebih banyak” memilih untuk mengeluarkan simpanan Akaun 1 Kumpulan Wang Simpanan Pekerja (KWSP) secara sekali gus atau secara berkala.Sebanyak 52% bersetuju mengeluarkan secara sekali gus dan 48% lagi inginkan pengeluaran dilakukan secara bulanan.Bagaimanapun 14% tidak bersetuju dengan langkah tersebut manakala 19% dengan 34% dan 33% mengatakan mereka tidak pasti.Kaji selidik itu juga menunjukkan orang Melayu dan Bumiputra lebih menyokong urus tadbir kerajaan ketika pandemik Covid-19 berbanding kaum India dan Cina, dengan 62% bersetuju – angka itu lebih rendah berbanding 72% yang memberikan reaksi sama dalam tinjauan yang dilakukan pada suku ketiga 2020.Sementara 25% mengatakan tidak pasti dan 12% tidak bersetuju.Mengenai urus tadbir krisis pandemik Covid-19 selepas pilihan raya negeri Sabah tahun lepas yang menyaksikan lonjakan jumlah kes harian, 30% responden kaum Cina dan 38% India bersetuju berbanding 52% orang Melayu dan Bumiputera.Sejumlah 45% menyatakan mereka bersetuju dengan urus tadbir kerajaan selepas pasca pilihan raya, dan kira-kira 32% lagi tidak pasti manakala 23% tidak bersetuju.Menurut kaji selidik itu, impak negatif Covid-19 terhadap ekonomi dan keselamatan negara menujukkan ia lebih dirasai penduduk di bandar dan mereka yang berpendidikan tinggi.Golongan berpelajaran turut bersetuju dengan inisiatif kerajaan dalam menangani pandemik dan urus tadbir sepanjang tempoh krisis pandemik Covid-19.Hasil kajian juga turut mendedahkan responden yang memperoleh gaji RM3,001 dan ke atas mengakui menerima impak negatif Covid-19 ke atas ekonomi, sektor pekerjaan dan keselamatan negara berbanding mereka yang bergaji RM1,500 ke bawah.Responden yang memperoleh gaji RM3,001 hingga RM5,000 “lebih banyak” menyokong cara urus tadbir kerajaan dalam mengurus krisis Covid-19, urus tadbir selepas pilihan raya negeri Sabah dan pengeluaran sekali gus Akaun 1 KWSP berbanding mereka daripada kumpulan pendapatan lain.


India catat 186,364 kes baru Covid-19

India mengesahkan 186,364 kes Covid-19 baru dalam tempoh 24 jam terakhir, dengan jumlah keseluruhan kes mencecah 27,555,457, menurut kementerian kesihatan dan kesejahteraan keluarga negara itu pada Jumaat, lapor Sputnik.Jumlah korban pula mencapai 318,895 orang, dengan 3,660 kematian baru dicatatkan dalam tempoh 24 jam terakhir.Sehari sebelumnya, India mengesahkan 211,298 kes Covid-19 baru dengan 3,847 kematian.India menjadi negara kedua tertinggi daripada segi jumlah kes Covid-19 yang disahkan, di belakang Amerika Syarikat dengan lebih 33.21 juta yang dijangkiti.Sehingga kini, lebih 168.77 juta orang telah dijangkiti dengan koronavirus di seluruh dunia, dengan lebih 3.5 juta kematian, menurut Johns Hopkins University.


Singapura setuju henti sementara perancangan pembangunan, penambakan Batu Puteh, Dewan Rakyat diberitahu

Singapura telah bersetuju untuk menghentikan sementara perancangan kerja-kerja pembangunan dan aktiviti penambakan Batu Puteh.
Timbalan Menteri Luar Mohamad Alamin berkata ini susulan pendirian dan bantahan Malaysia berhubung perkara itu yang dibuat secara lisan serta bertulis.
“Malaysia telah menegaskan pendirian bahawa Singapura tidak berhak dan tidak wajar meneruskan perancangan kerja-kerja pembangunan dan aktiviti penambakan sehingga kedua-dua negara memuktamadkan sempadan maritim di perairan tersebut,” katanya.
Beliau berkata demikian ketika menggulung perbahasan Usul Menjunjung Kasih Titah Diraja bagi kementerian itu di Dewan Rakyat hari ini.
Mohamad berkata selain pembatasan sempadan maritim, rundingan bagi membincangkan pelan pembangunan sepihak Singapura di Batu Puteh juga telah dimulakan oleh kedua-dua negara.
“Kementerian luar bersama agensi teras kerajaan yang berkaitan sedang meneliti perkembangan semasa serta mengkaji tindakan yang boleh diambil dari pelbagai aspek termasuk berdasarkan undang-undang antarabangsa dan hubungan diplomatik dua hala,” katanya.
Beliau berkata Malaysia kekal berpendirian bahawa isu Batu Puteh perlu dikendali secara diplomatik dengan niat baik.
Mohamad berkata kerajaan berharap Singapura turut mengambil tindakan sama untuk menghormati dan tidak melaksanakan sebarang keputusan yang mencerminkan niat buruk serta bertentangan dengan semangat dan proses rundingan yang sedang berlangsung antara kedua-dua negara.
Pada 23 Mei 2008, Mahkamah Keadilan Antarabangsa (ICJ) memutuskan Singapura mempunyai hak terhadap Batu Puteh manakala Batuan Tengah yang terletak tidak sampai satu kilometer dari pulau itu milik Malaysia selain memutuskan hak milik Tubir Selatan, kira-kira empat kilometer dari Batu Puteh, akan ditentukan mengikut persempadanan perairan negara yang menguasainya.
Mohamad juga berkata Malaysia dan Singapura telah membentuk mekanisme khusus bagi melaksanakan penghakiman itu serta menangani isu lain yang berkaitan menerusi Jawatankuasa Teknikal Bersama Malaysia-Singapura (MSJTC).


Pengurusan kes Najib kemuka bukti tambahan kes SRC dijadualkan semula

Pengurusan kes permohonan Najib Razak mengemukakan bukti tambahan sebagai usaha membatalkan perbicaraan kes SRC International Sdn Bhd (SRC International) yang telah menyebabkan beliau dijatuhkan hukuman penjara 12 tahun dan denda RM210 juta, telah dijadualkan semula.Timbalan pendakwa raya Mohd Ashrof Kamarul ketika dihubungi Bernama, mengesahkan tarikh pengurusan kes bekas perdana menteri itu yang pada awalnya ditetapkan semalam, dijadualkan semula pada Khamis (30 jun).Pengurusan kes itu akan berlangsung menerusi persidangan video di hadapan timbalan pendaftar Mahkamah Persekutuan Siti Hajar Mustaffa, pada 3 petang.Bukti tambahan yang Najib mohon untuk dimasukkan ialah berkaitan dengan penemuan baru-baru ini bahawa hakim Mohd Nazlan Mohd Ghazali yang menghakimi kes itu, merupakan setiausaha syarikat dan ketua penasihat undang-undang untuk Kumpulan Maybank yang bertanggungjawab terhadap pengurusan dan pentadbiran kesemua jabatan undang-undang untuk keseluruhan kumpulan itu.Pada sidang media pada 7 Jun, peguam bela Najib, Muhammad Shafee Abdullah berkata Nazlan gagal mendedahkan bahawa beliau adalah penasihat undang-undang dan setiausaha syarikat untuk Kumpulan Maybank pada 2006, yang bertanggung jawab mencadangkan penubuhan SRC International.Dalam afidavit sokongannya, Najib berkata bukti yang beliau mohon untuk dikemukakan telah tidak diketahui olehnya pada ketika perbicaraan, ditambah dengan bukti itu adalah relevan dengan isu berkaitan di hadapan Mahkamah Tinggi dan Mahkamah Rayuan dan menjadikannya relevan kepada rayuannya yang akan diadili di Mahkamah Persekutuan.Beliau berkata fakta bahawa hakim Nazlan mengetahui akan penglibatannya dalam penubuhan SRC International, tetapi menyembunyikannya kepada pihak pembelaan boleh membawa kepada konflik kepentingan yang telah membawa kepada berat sebelah.Pada 28 Julai 2020, Nazlan yang pada ketika itu hakim Mahkamah Tinggi (kini hakim Mahkamah Rayuan) mendapati Najib bersalah terhadap tujuh pertuduhan penyelewengan RM42 juta dana SRC International.Beliau menjatuhkan hukuman penjara dan denda RM210 juta kepada Najib.Ahli Parlimen Pekan itu gagal dalam rayuannya di Mahkamah Rayuan yang telah menolak permohonannya pada 8 Disember tahun lepas oleh panel tiga hakim diketuai Abdul Karim Abdul Jalil yang menyebabkan beliau merayu ke Mahkamah Persekutuan.Mahkamah Persekutuan telah menetapkan10 hari bermula 15 Ogos untuk pendengaran rayuan terakhir Najib terhadap sabitan, hukuman penjara dan juga denda yang telah dikenakan terhadapnya.


Mahkamah tetapkan 28 Jun pengurusan lanjut kes rayuan Sam Ke Ting

Mahkamah Rayuan menetapkan 28 Jun bagi pengurusan kes selanjutnya dalam rayuan Sam Ke Ting terhadap sabitan dan hukuman penjaranya kerana memandu secara melulu sehingga menyebabkan kematian lapan remaja menaiki basikal yang diubah suai dikenali sebagai basikal lajak.Tarikh itu ditetapkan selepas pengurusan kes diadakan di hadapan timbalan pendaftar Mahkamah Rayuan Mohd Khairi Haron hari ini.Peguam Harvinderjit Singh dan Faizal Mokhtar yang mewakili Sam menghadiri prosiding pengurusan kes itu manakala Timbalan Pendakwa Raya Ng Siew Wee hadir bagi pihak pendakwaan.Ketika dihubungi, Harvinderjit berkata timbalan pendaftar menetapkan 28 Jun bagi pengurusan kes selanjutnya untuk mendapatkan rekod rayuan dan bagi membolehkan rekod rayuan itu diserahkan kepada pihak-pihak dalam kes itu.Beliau berkata dia juga memaklumkan kepada Khairi bahawa bekas hakim Mahkamah Persekutuan Gopal Sri Ram telah dilantik sebagai peguam utama dan beliau (Harvinderjit) sebagai peguam bersama untuk mewakili Sam dalam rayuannya. Harvinderjit berkata pihak pendakwaan juga mengesahkan mereka telah menerima notis rayuan yang difailkan Sam.Beliau berkata pihak pembelaan memaklumkan kepada timbalan pendaftar mereka mahukan rekod rayuan, nota prosiding dan hujahan untuk rayuan terdahulu pada 2019 oleh pihak pendakwaan dimasukkan ke dalam rayuan di hadapan Mahkamah Rayuan.“Ini kerana isu kes prima facie juga akan ditentukan oleh Mahkamah Rayuan.“Mahkamah memerintahkan supaya surat ditulis kepada Mahkamah Tinggi Johor Baharu untuk memohon perkara yang sama,” katanya.Pada 28 Oktober 2019, Mahkamah Majistret Johor Bahru membebaskan Sam tanpa mengarahkannya membela diri atas pertuduhan memandu secara melulu dan menyebabkan kematian lapan remaja di Jalan Lingkaran Dalam, Johor Bahru, Johor pada 3.20 pagi pada 18 Februari 2017.Lapan remaja yang terbunuh dalam insiden itu ialah Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16. Pada 2019, hakim Mahkamah Tinggi Shahnaz Sulaiman membenarkan rayuan pendakwaan dan memerintahkan Sam untuk membela diri atas tuduhan memandu secara melulu.Majistret Siti Hajar Ali, yang mendengar kes itu pada 2019, sekali lagi melepas dan membebaskan Sam di akhir kes pembelaan menyebabkan pihak pendakwaan memfailkan rayuan kedua di Mahkamah Tinggi.Pada 13 April lepas, hakim Mahkamah Tinggi Abu Bakar Katar membenarkan rayuan pendakwaan dan mensabitkan Sam atas pertuduhan memandu secara melulu dan menjatuhkan hukuman penjara enam tahun dan denda RM6,000.Sam mendapat kebenaran untuk merayu daripada Mahkamah Rayuan pada 18 April lepas terhadap sabitan dan hukuman penjaranya. Mahkamah Rayuan juga membenarkan permohonan Sam untuk menangguhkan pelaksanaan hukuman penjara dan bebas dengan ikat jamin RM10,000 dengan seorang penjamin sementara menunggu pendengaran rayuannya.


Dunia menuju 'arah salah' dalam menangani perubahan iklim, kata PBB

Dunia sedang menuju “arah yang salah” dalam menangani perubahan iklim, menurut laporan United in Science yang dikeluarkan Persatuan Meteorologi Dunia, agensi di bawah Pertubuan Bangsa-Bangsa Bersatu (PBB).
Menurut laporan itu kepekatan gas rumah hijau terus meningkat ke paras yang tinggi dan kadar pelepasan bahan api fosil kembali ke tahap sebelum pandemik, selepas menunjukkan penurunan semasa penutupan akibat pandemik Covid-19, lapor United Press International (UPI).
Dunia mencatatkan pemanasan paling tinggi sejak tujuh tahun lalu, oleh itu ikrar bagi mengurangkan pelepasan karbon 2030 perlu tujuh kali lebih tinggi untuk sejajar dengan matlamat 34.7 darjah seperti disepakati dalam Perjanjian Iklim Paris 2015.
Terdapat 48% kemungkinan pada satu tahun dalam jangka masa lima tahun akan datang bakal menyaksikan purata suhu meningkat seketika hingga mencecah 34.7 darjah lebih tinggi berbanding purata antara 1850 dan 1900.
Laporan itu mendapati paras karbon dioksida, metana dan nitrus oksida di atmosfera terus meningkat dan menunjukkan penurunan buat seketika pada 2020.
Apabila pemanasan global meningkat, "titik tip" (titik permulaan apabila sistem beralih kepada keadaan baru) akan terjadi dalam sistem iklim, menurut laporan itu.
Setiausaha Agung PBB António Guterres dalam satu kenyataan berkata laporan United in Science  tahun ini menunjukkan kesan iklim menuju kemusnahan namun, setiap tahun kita menggandakan keperluan terhadap bahan api fosil meskipun sedar kesan buruk yang bakal ditinggalkan.
Laporan itu juga menekankan mengenai kesan terhadap kemanusiaan dan kos kewangan yang diperlukan pada masa depan.
Sementara itu, Setiausaha Agung WMO Petteri Taalas dalam satu kenyataan berkata sains iklim menunjukkan bahawa banyak kejadian cuaca ekstrem yang melanda ketika ini berkemungkinan akibat perubahan iklim yang berpunca daripada sikap manusia.
“Kami telah menyaksikan berulang kali tahun ini, dengan kesan tragis. Amat penting bagi kita meningkatkan tindakan ke atas sistem amaran awal untuk membina daya tahan terhadap risiko iklim semasa dan masa depan dalam komuniti yang terdedah berbanding sebelum ini.
"Disebabkan itu WMO menerajui usaha untuk memastikan Amaran Awal untuk Semua dibangunkan dalam tempoh lima tahun akan datang," katanya.


Najib tidak persoal Ambank berhubung jumlah besar wang 'keluar masuk' dalam akaunnya

Mahkamah Persekutuan Putrajaya diberitahu bahawa Najib Razak tidak pernah mengemukakan sebarang pertanyaan kepada AmBank berhubung dana dalam jumlah yang besar sentiasa keluar masuk ke akaun bank peribadinya sehingga beliau menutup akaunnya pada 2015.
Timbalan pendakwa raya V Sithambaram berhujah bahawa bekas perdana menteri itu tidak mengambil sebarang tindakan undang-undang terhadap bank itu atas dakwaan dana dikredit dan didebit secara salah ke akaunnya.
“Keterangan dua pegawai AmBank iaitu Uma Devi Raghavan dan Joanna Yu Ging Ping menunjukkan Najib tidak pernah membuat sebarang pertanyaan kepada AmBank apatah lagi membuat sebarang aduan berhubung jumlah dana yang besar yang sentiasa keluar masuk akaunnya.
"Malah, perayu (Najib) tidak mempunyai masalah dengan baki banknya sehingga menutup akaunnya pada Mac 2015," katanya pada prosiding rayuan Najib terhadap sabitan dan hukuman terhadap penyelewengan RM42 juta dana SRC International Sdn Bhd.
Beliau berhujah demikian di hadapan panel lima hakim yang diketuai Ketua Hakim Negara Tengku Maimun Tuan Mat bersama Hakim Besar Sabah dan Sarawak Abang Iskandar Abang Hashim dan hakim Mahkamah Persekutuan Nallini Pathmanathan, Mary Lim Thiam Suan dan Mohamad Zabidin Mohd .


Keterangan saksi buktikan Zahid terima RM21.25 juta daripada beberapa entiti, kata pendakwaan

Terdapat bukti yang mencukupi bagi menunjukkan bahawa Ahmad Zahid Hamidi sememangnya menerima RM21.25 juta daripada beberapa entiti ketika beliau menjadi menteri dalam negeri, Mahkamah Tinggi diberitahu hari ini.Timbalan pendakwa raya Gan Peng Kun yang berhujah di hadapan hakim Collin Lawrence Sequerah berkata perkara itu didedahkan oleh saksi pendakwaan sebagaimana yang terdapat dalam lapan pertuduhan rasuah terhadap Zahid.Beliau berkata mengikut tiga pertuduhan yang dihadapi Zahid, sejumlah RM13.25 juta telah diterima sebagai upah membantu Mastoro Kenny IT Consultant & Services untuk mendapatkan projek tertentu MyEG yang dikaitkan dengan kementerian dalam negeri.“Bagi lima lagi pertuduhan, terdapat keterangan yang mencukupi bagi membuktikan bahawa tertuduh telah menerima rasuah berjumlah RM8 juta daripada dua syarikat iaitu Datasonic Group Berhad (DGB) (RM6 juta) dan Profound Radiance Sdn Bhd (RM2 juta),” katanya semasa menyangkal hujah pembelaan berhubung kelapan-lapan pertuduhan rasuah yang dihadapi Zahid.Gan berkata bekas Timbalan Pengarah Urusan Datasonic Group Berhad Chew Ben Ben dan Abu Hanifah Noordin, yang merupakan bekas Pengarah Urusan DGB mendakwa bahawa wang RM6 juta itu adalah diberikan sebagai sumbangan politik kepada Barisan Nasional (BN) pada Pilihan Raya Umum 2018.“Jika benar RM6 juta itu diberikan sebagai sumbangan politik, mengapa ia diberikan kepada tertuduh yang juga adalah menteri dalam negeri yang bertanggungjawab menganugerahkan kerja dalam projek membekalkan cip pasport kepada Datasonic Technologies Sdn Bhd (DTSB)?“Dua cek yang dibayar kepada Tetuan Lewis & Co, sebuah firma guaman, tidak mempunyai kaitan dengan BN. Jika benar wang itu adalah sumbangan politik, cek terbabit sepatutnya dibayar kepada BN dan bukan Tetuan Lewis & Co,” katanya.Berhubung pertuduhan rasuah berjumlah RM5 juta bagi membina sebuah masjid dan sekolah Tahfiz di Bagan Datuk, Perak, Gan berkata sumbangan itu adalah dalam bentuk 24 cek yang diterima oleh tertuduh adalah sebenarnya upah kerana membantu Mastoro Kenny dan Junaith Asharab Md Shariff mendapat projek MyEG di bawah kementerian dalam negeri.Beliau berkata Zahid ingin membina sebuah masjid serta sekolah Tahfiz dan meminta saksi penting pendakwaan iaitu Junaith Asharab menyumbang kepada kos pembinaan.Gan berhujah bahawa tiga elemen yang perlu dibuktikan mengikut Seksyen 16(1)(a)(B) Akta Suruhanjaya Pencegahan Rasuah Malaysia (SPRM) ialah tertuduh adalah seorang pegawai sebuah badan awam dan beliau secara rasuah menerima ganjaran untuk dirinya.“Selain itu, ganjaran diterima sebagai dorongan atau upah untuk melakukan apa sahaja berkaitan sesuatu perkara atau urus niaga, secara benar atau dicadangkan atau mungkin berlaku, di badan awam terbabit.“Ini bukan perkara biasa. Ia tidak melibatkan orang biasa yang sering berkunjung ke kedai mamak dan menikmati secawan teh tarik atau sepinggan of nasi lemak.“Kes ini membabitkan bekas menteri dalam negeri yang juga bekas timbalan perdana menteri iaitu orang kedua paling berkuasa di negara ini,” katanya sambil menambah oleh itu, bukti yang dikemuka harus diteliti dan diperhalusi oleh mahkamah.Zahid, 68, berdepan 47 pertuduhan iaitu 12 pecah amanah jenayah, lapan pertuduhah rasuah dan 27 pertuduhan pengubahan wang haram membabitkan berpuluh-puluh juta ringgit milik Yayasan Akalbudi.Pendakwaan akan menyambung hujahnya esok.


3 kes varian Omicron dikesan di Negeri Sembilan

Tiga kes Covid-19 varian Omicron dikesan di Negeri Sembilan membabitkan kes import wanita tempatan yang pulang dari luar negara, setakat semalam.Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan negeri S. Veerapan berkata kes pertama melibatkan seorang wanita berumur 28 tahun, yang tiba dari Ireland melalui pintu masuk Lapangan Terbang Antarabangsa Kuala Lumpur (KLIA) pada 15 Disember lepas.“Kes disaring di pintu masuk KLIA dan dipakaikan gelang pengawasan pengesan digital sebelum menjalani kuarantin di rumah di Seremban. Keputusan kes adalah positif dan tidak bergejala selain wanita itu telah lengkap divaksinasi pada 13 Ogos lepas,” katanya kepada Bernama hari ini.Beliau berkata kes kedua melibatkan wanita berusia 28 tahun, yang tiba dari United Kingdom melalui pintu masuk KLIA pada 14 Disember lepas dan disaring serta dipakaikan gelang pengawasan pengesan digital.Menurutnya wanita yang juga telah lengkap divaksinasi pada 19 Mei lepas itu menjalani kuarantin di rumahnya di Seremban manakala keputusan kes adalah positif dan mempunyai gejala ringan.Veerapan berkata kes ketiga pula melibatkan wanita berumur 29 tahun yang juga tiba dari United Kingdom di KLIA pada 16 Disember lepas, dan disaring dan dipakaikan gelang pengawasan pengesan digital.“Kes diarah menjalani kuarantin di kediamannya di Port Dickson dan disahkan positif. Individu berkenaan juga mempunyai gejala ringan selain lengkap divaksinasi pada 30 Mac dan menerima dos penggalak pada 22 Oktober lepas,” katanya.Beliau berkata kesemua kontak rapat kepada ketiga-tiga wanita itu dikenal pasti dan dilakukan ujian tindak balas polymerase chain reaction (PCR) serta diarahkan menjalani kuarantin kendiri.Menurutnya keadaan kes pada masa ini adalah terkawal, dan beliau menasihatkan orang ramai untuk sentiasa mematuhi prosedur operasi standard (SOP) serta mengambil suntikan dos penggalak bagi meningkatkan imuniti badan.


Bekas PM Jepun Shinzo Abe disahkan maut ditembak

Bekas perdana menteri Jepun Shinzo Abe disahkan meninggal dunia, kata agensi NHK hari ini.
Abe, 67, ditembak oleh seorang suspek lelaki ketika menyampaikan ucapan kempen pilihan raya berdekatan stesen tren di bandar Nara awal hari ini.
Beliau yang dilaporkan mengalami pendarahan teruk dan serangan jantung selepas tembakan dikejarkan ke hospital.
Menurut laporan media, sekurang-kurangnya dua letupan tembakan berturut-turut kedengaran semasa Abe menyampaikan ucapannya.


Bosnia, Turkiye setuju benarkan perjalanan antara negara tanpa pasport

Rakyat Bosnia dan Herzegovina (BiH) tidak lama lagi dapat memasuki Turkiye dengan menggunakan kad pengenalan tanpa pasport, begitu juga sebaliknya, kata Presiden Turki Recep Tayyip Erdogan pada Selasa di Sarajevo.
"Kami telah membincangkan langkah selanjutnya ke arah memperbaiki hubungan kami," kata Erdogan pada sidang media bersama selepas mengadakan mesyuarat rasmi dengan pengerusi dan dua anggota presidensi tiga pihak BiH, lapor Xinhua memetik Agensi Berita Fena.
Sejurus sebelum berlepas ke Sarajevo, Erdogan berkata Turkiye meneruskan dasar menyokong kestabilan, dan pembangunan Balkan serta proses integrasi Euro-Atlantik.
"BiH dan Turkiye mempunyai hubungan yang sangat mesra dan akrab," kata pengerusi Presidensi BiH, Sefik Dzaferovic, pada sidang media itu.
Dzaferovic berkata pertukaran perdagangan yang kini berjumlah kira-kira AS$900 juta perlu ditingkatkan kepada AS$1 bilion menjelang akhir tahun ini.
Erdogan memulakan lawatan kerja tiga hari untuk mengukuhkan hubungan dengan rantau itu.
Selepas BiH, Erdogan dijadual melawat Serbia dan Croatia.


76% rakyat Malaysia sokong SOP Tahun Baru Cina ditetapkan kerajaan

76% daripada rakyat Malaysia menyokong prosedur operasi standard (SOP) Tahun Baru Cina yang ditetapkan kerajaan, menurut satu kaji selidik yang dijalankan oleh Pusat Penyelidikan Undian UCSI, berbanding 24% yang tidak menyokong.Dalam kaji selidik yang melibatkan 651 orang responden dari seluruh Malaysia itu, responden ditanyakan tentang keperluan pelaksanaan SOP baru sambutan Tahun Baru Cina.“Rata-rata responden bersetuju bahawa pelaksanaan SOP itu perlu untuk sambutan Tahun Baru Cina yang akan datang.“Ini bagi memastikan pergerakan orang ramai terkawal memandangkan orang ramai tidak mungkin patuh 3W & 3C semasa musim perayaan,” kata UCSI dalam satu kenyataan hari ini.3W merangkumi kerap mencuci tangan dengan air dan sabun (wash), memakai pelitup separuh muka di tempat awam atau jika bergejala (wear), dan amaran daripada kementerian kesihatan yang lebih berkonsep peringatan (warn).Sementara 3C  adalah jauhi kawasan yang sesak (crowded place), elakkan kawasan yang sempit (confined space) dan elak sembang atau bertutur dengan jarak yang dekat (close conversation).Baru-baru ini SOP sambutan Tahun Baru Cina dikeluarkan kerajaan menimbulkan kemarahan warga media sosial yang rata-ratanya mempersoalkan tentang makan besar keluarga hanya dibenarkan bagi yang tinggal dalam satu rumah.Bagaimanapun Putrajaya menambah baik SOP dengan membenarkan makan besar keluarga tidak melebihi 15 orang ahli keluarga terdekat yang tinggal dalam zon 10km radius tanpa rentas daerah dan negeri.UCSI berkata, peningkatan kes Covid-19 mungkin menjadi alasan responden kurang percaya terhadap kepatuhan orang ramai terhadap 3W&3C terutama di musim perayaan.“Sementara itu, responden masih keliru dengan keberkesanan kawalan pergerakan apabila aktiviti ekonomi dibenarkan ditambah pula dengan SOP yang tidak konsisten.“Kerajaan wajar mempertimbangkan untuk mengeluarkan SOP yang konsisten dan kurang mengelirukan orang awam,” katanya.


100 hari pentadbiran, sokongan Melayu terhadap Anwar terus jadi pertikaian

Selepas 100 hari pentadbiran Anwar Ibrahim sebagai perdana menteri ke-10, persoalan masih berlegar berhubung sokongan masyarakat Melayu kepada pimpinan ahli Parlimen Tambun itu.
Terbaru, dalam satu kajian yang dilakukan oleh satu firma kajian, 02 dengan kerjasama beberapa organisasi media mendapati, 71% responden Melayu menyatakan rasa tidak puas hati dengan kerajaan baru, dalam memenuhi manifesto Pilihan Raya Umum ke-15 (PRU15).
Isu sokongan Melayu baru-baru turut diperkatakan oleh Anwar apabila beliau menolak dapatan kajian penganalisis Bridget Welsh yang menyatakan sokongan Melayu terhadap Pakatan Harapan (PH) hanya pada kadar 11%.
Menurut Anwar, kaji selidik oleh PKR sendiri mendapati sokongan Melayu kepada PH berada pada tahap 31%.
Mengulas dapatan kajian oleh O2, penganalisis politik serta pakar hubungan etnik, Mansor Mohd Noor berkata, kerajaan harus mencari sebab-musababnya dalam proses pembentukan gabungan dan polisi yang dilaksanakan, untuk memahami mengapa masyarakat Melayu kurang berpuas hati.
"Slogan yang dibawa sejak 1998 ialah transparency, akauntabiliti dan integriti.
“Namun pembentukan kerajaan campuran tidak digemari Melayu yang menolak Umno pada PRU15. Kehendak mengamalkan nepotisme dan lantikan politik dalam agensi awam tidak diterima dengan baik," katanya kepada MalaysiaNow.
Beliau merujuk kepada tindakan Pakatan Harapan (PH) yang bergabung dengan Barisan Nasional (BN), selain kontroversi lantikan Nurul Izzah Anwar sebagai penasihat ayahnya sendiri, sebelum ditukarkan ke Kementerian Kewangan, juga diterajui ayahynya.
Menurut Mansor naratif multikulturalisme yang dimainkan oleh PH dalam aspek pembinaan negara bangsa tidak membantu mendapatkan sokongan Melayu.
PH sebelum ini cuba mengaitkan sokongan Melayu terhadap Perikatan Nasional (PN) dengan unsur ekstremisme dan perkauman.
"Pada orang Melayu, slogan Malaysia Madani ialah konsep yang dicairkan, terpisah dari akar budaya dan warisan sosio-politikal kaum asal.
“Malaysia Madani sebagai satu konsep gagal menggerakkan nilai-nilai yang pelbagai dalam memperkasakan ikatan nasionalistik bangsa Malaysia," katanya.
Seramai 35,077 responden terlibat dalam kajian itu yang turut bekerjasama dengan Sinar Harian, Awani, The Star, Sin Chew, dan Malaysia Nanban.
76% kaum Cina dan India pula merasakan negara sedang menuju ke arah yang betul, bersekali dengan 59% Bumiputera di Sabah, 60 peratus Bumiputera di Sarawak dan 58% kaum lain.
Manakala 60% Melayu di semenanjung merasakan sebaliknya.

Anwar juga sebelum ini dilihat berusaha menjadi “lebih Melayu daripada Perikatan Nasional” dengan optik-optik tersendiri bertujuan menyasarkan sokongan kaum itu kepadanya.
Bagaimanapun, Pengarah Eksekutif Ilham Centre, Hisommudin Bakar berkata, kajian oleh O2 tidak menepati metodologi kajian yang ketat.
"Kajian berkenaan menggunakan persampelan yang tidak boleh digeneralisasikan kepada suara rakyat Malaysia sebenar disebabkan tidak menepati persampelan demografi penduduk yang dikaji.
“Dengan itu, dapatan yang disebabkan saya khuatir ianya memberi gambaran tidak sepenuhnya dan mungkin hanya mewakili suara pembaca, penonton dan pelayar lima media berkenaan yang mana soalan kajian dikemukakan di situ," katanya kepada MalaysiaNow.
Kajian tahap kepuasan hati orang Melayu terhadap kerajaan atau perdana menteri, katanya harus mengikuti taburan lokaliti dan negeri.
Katanya PH dan BN masih mempunyai pengaruh di kawasan tengah semenanjung dan mengunjur ke selatan tanah air.
"Dapatan kajian secara logiknya akan seimbang atau bercampur antara kedua blok sokongan politik berkenaan jika digabungkan trend sokongan Melayu.
“Sekiranya negeri BN dan PH pun tidak menyokong agenda kerajaan, pada pandangan saya ia amatlah membimbangkan."
Dalam pada itu, Mansor yang juga bekas felo utama Institut Kajian Etnik, Universiti Kebangsaan Malaysia (UKM) berkata, kerajaan wajar menumpukan pembangunan yang inklusif untuk kebajikan rakyat secara keseluruhan, mengambil kira ramalan ekonomi tahun ini yang tidak menggalakkan.
"Kerajaan akan diterima dan mendapat keabsahan daripada rakyat jika ia hentikan 'permainan' bahawa mereka sudah tahu apa yang rakyat mahukan.
“Ia perlu terlibat dengan rakyat melangkaui kepentingan etnik dan parti politik."


‘Task Force’ ditubuh untuk banteras penularan Covid-19 dalam penjara

Kementerian Dalam Negeri (KDN) dengan kerjasama Jabatan Penjara menubuhkan jawatankuasa khas (task force) Covid-19 bagi mengekang penularan wabak itu daripada meningkat dalam kalangan banduan dan kakitangan penjara.Timbalan Menteri Dalam Negeri II Jonathan Yasin berkata jawatankuasa itu juga akan bertindak dalam membuat sebarang keputusan dasar dan perundangan yang dapat menambah baik prosedur operasi standard (SOP) sedia ada.Sehubungan itu, katanya dengan SOP baru yang dilaksanakan ia dilihat memberi respon positif apabila kes di penjara menunjukkan penurunan dengan kerjasama Kementerian Kesihatan.“KDN dengan Jabatan Penjara Malaysia menubuhkan task force Covid-19 di penjara bagi menilai situasi wabak ini di penjara di samping task force ini juga berperanan membuat keputusan dasar dan perundangan di samping memantau pelaksanaan tindakan.“Kita akui bahawa ada beberapa perkara perlu ditambah baik perkhidmatan dan khidmat dalam penjara Malaysia supaya masalah seperti yang dibangkitkan oleh saudara Ebit Lew dapat ditangani,” katanya dalam sesi soal jawab di Dewan Rakyat, hari ini.Beliau berkata demikian bagi menjawab pertanyaan Salim Sharif (BN- Jempol) yang mahu mengetahui langkah diambil Kerajaan terhadap kenyataan penceramah bebas, Ebit Lew keadaan penjara kini sudah terlalu sesak dan tidak mengikut norma baru.Dalam pada itu, bagi menjawab pertanyaan asal Mohd Hatta Md Ramli (Amanah-Lumut) langkah-langkah reformasi kepada sistem penjara di Malaysia yang diambil kerajaan selepas penularan mendadak Covid-19 dalam kalangan banduan dan staf penjara, Jonathan berkata KDN dalam proses memuktamadkan cadangan penempatan banduan berdasarkan sabitan kesalahan.“KDN dengan Jabatan Penjara Malaysia menubuhkan task force Covid-19 di penjara bagi menilai situasi wabak ini di penjara di samping task force ini juga berperanan membuat keputusan dasar dan perundangan di samping memantau pelaksanaan tindakan.“Mereka ini akan ditempatkan di beberapa Pusat Latihan Khidmat Negara (PLKN) yang akan diwartakan sebagai penjara sementara di bawah Seksyen 8 Akta Penjara 1955. KDN juga akan mewujudkan pusat-pusat transit di institusi penjara.“Ini untuk penempatan banduan yang boleh diterima masuk dengan mengambil kira pengasingan berdasarkan tarikh-tarikh kemasukan.“Selaras hala tuju penjara iaitu 2/3 banduan layak akan melalui pemulihan di luar penjara, langkah pemerkasaan sistem parol, perintah kehadiran wajib, program berintegrasi penghuni industri, dan pelepasan banduan secara berlesen juga akan dapat dijangka mengurangkan kesesakan dan mengekang wabak Covid-19 di dalam penjara.”ReplyReply to allForward


Batu Kawah harap hari gemilang kembali semula

Ketika panas matahari mula terasa ketika bekerja di kedai yang terletak di bandar Batu Kawah, Aunty Foh tahu dia perlu berhenti untuk makan tengah hari.Selama empat dekad, kedainya di pinggir bandar yang terletak 20km dari Kuching dan diwariskan keluarganya dari generasi ke generasi.Dan selama empat dekad itulah, Foh dan keluarganya menyaksikan beberapa kali pilihan raya negeri (PRN) dilaksanakan di Bumi Kenyalang itu.Namun kali ini, perbezaan suasananya sangat ketara.“Ini satu kempen PRN yang pelik,” kata Foh kepada MalaysiaNow.“Tak seperti PRN sebelum ini. Bila tiba waktu kempen sudah macam pesta.”Namun kini, jalan raya kosong menunjukkan kesan pandemik Covid-19 yang melanda sejak awal tahun lalu.Seorang wanita berbangsa Cina menjalani upacara keagamaan di Tokong Guang Loong di Batu Kawah, Sarawak.Di bawah langkah kesihatan Covid-19, kebanyakan aktiviti-aktiviti fizikal dan kempen bersemuka adalah dilarang.Walaupun bendera parti politik tergantung di jalanan, poster calon memenuhi seluruh bandar itu, namun calon dan parti tidak kelihatan hadir menemui penduduk.Sebahagian besar kawasan-kawasan di Batu Kawah dipenuhi poster Gabungan Parti Sarawak dan calonnya, Dr Sim Kui Hian.Gambarnya tersenyum di tengah-tengah tanglung merah tradisi yang digantung kedai-kedai di bandar itu.Muzik tradisional Cina menceriakan suasana terdengar dari kedai-kedai itu, namun jalan raya sunyi dan sepi.Ia jauh berbeza daripada PRN yang pernah dijalankan sebelum ini di mana bandar itu meriah dengan pelbagai aktiviti.Rumah-rumah juga dipenuhi ahli keluarga yang akan mengundi, sementara orang ramai pula akan berkumpul mendengar ceramah dari calon-calon pilihan raya.“Ramai yang masih tidak merasai ‘bahang’ pilihan raya ini,” kata Foh.Menurutnya, kempen PRN kali ini “agak suram”.Kali ini, calon pilihan raya digesa memfokuskan kempen melalui platform secara dalam talian seperti media sosial untuk mengekang penularan virus Covid-19.Namun langkah itu menyebabkan golongan seperti Aunty Foh yang tidak begitu terdedah dengan teknologi maklumat terabai selain tidak tahu bagaimana untuk berhubung dengan calon-calon PRN.Walaupun begitu, Foh berazam untuk keluar mengundi di pusat pengundian Sabtu ini.“Sekurang-kurangnya masih ada poster calon dan sepanduk parti di sekitar kawasan itu, menunjukkan PRN sedang berlangsung,” katanya.Jatuh dan bangunBatu Kawah sudah menyaksikan banyak peristiwa jatuh dan bangun sejak beberapa tahun lalu, melalui setiap hal gembira dan menyedihkan dalam perjalanannya untuk terus bertahan.Pada zaman kegemilangannya, Batu Kawah merupakan tempat persinggahan yang sibuk bagi peniaga yang akan mengangkut barangan mereka dengan menggunakan bot.Pada zaman kegemilangannya, Batu Kawah terkenal dengan aktiviti ekonomi menggunakan jalan air.Bercakap kepada MalaysiaNow, peniaga runcit Thien Fong berkata bandar itu mula berkembang lebih dari satu abad yang lalu dengan tiga kedai kayu dimiliki peniaga Cina.“Dari tiga kedai itu, bandar itu kemudian berkembang, kini sudah ada 61 kedai runcit di kawasan ini,” katanya.Di Batu Kawah, nampaknya banyak perkara dibuat supaya ia kekal.“Kesemua kedai-kedai kayu yang anda lihat ini adalah apa yang dibina satu abad lalu,” kata Fong.“Ia terus bertahan hingga hari ini. Neneak moyang kamilah perintis bandar ini.”Namun 50 tahun lalu, jalan raya yang dibina di bandar itu menukar cara pergerakan orang ramai yang mula beralih dari sungai ke jalan raya.Penggunaan jalan air mula berkurangan.Namun kebelakangan ini, keadaan mula berubah lagi apabila orang ramai mula berkunjung ke bandar itu berikutan pembinaan jambatan Taman Tebing Sungai Batu Kawah siap bulan lalu.Jambatan waterfront yang dibina untuk pejalan kaki di Batu Kawah Riverbank Park bakal menjadi kawasan tarikan baru di Sarawak.Fasa pertama projek waterfront diselia oleh Sim, penyandang kerusi DUN Batu Kawah, ia juga merupakan sebahagian daripada usaha yang dilakukannya sebagai Adun dalam usaha mempertahankan kerusinya bagi penggal kedua.Setelah siap, taman itu akan menyaksikan pembinaan lebih 1km laluan pejalan kaki dari Pekan Lama Batu Kawah ke Kampung Rantau Panjang, menjadikannya salah satu taman air tawar terbesar di Malaysia.Peniaga Cina seperti Fong berharap projek itu akan membawa lebih ramai pengunjung ke bandar bersejarah itu dan pembangunan akan mengubah landskap ekonomi setempat dan menggembalikan zaman gemilangnya.“Siniawan dan Batu Kawah mempunyai nilai sejarah dan merupakan kawasan warisan,” kata Fong.“Pelancong boleh menaiki bot dari Kuching sehingga ke Batu Kawah dan seterusnya ke Siniawan.“Saya harap dapat lihat bandar ini dipenuhi pengunjung,” katanya.“Ini satu petanda baik untuk masa depan bandar ini.”